**Likumprojekta “Grozījumi Autopārvadājumu likumā”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts paredz precizēt normas, kas nosaka pilnvarojumu Ministru kabinetam izdot noteikumus pasažieru komercpārvadājumiem ar taksometru un vieglo automobili, precizēt likuma regulējumu atbilstoši Eiropas Savienības Tiesas 2017.gada 20.decembra spriedumam lietā Nr. C-434/15 “Asociación Profesional Elite Taxi/Uber Systems Spain SL” un citus aktuālus precizējumus, tajā skaitā autoostu regulējumā.  Likumā paredzētie grozījumi attiecībā uz pasažieru komercpārvadājumiem ar taksometriem un vieglajiem automobiļiem un tīmekļvietnes vai mobilās lietotnes pakalpojuma sniedzējiem stājas spēkā 2019.gada 1.maijā.  Likumā paredzētie grozījumi attiecībā uz CO2 emisiju ierobežojumiem autotransporta līdzekļiem, kurus izmanto pasažieru komercpārvadājumos ar taksometru un vieglo automobili, stājas spēkā 2020.gada 1.janvārī.  Pārējās likumprojektā ietvertās normas stājas spēkā saskaņā ar Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pamatojoties uz Ministru kabineta 2018.gada 6.marta sēdes protokola (Nr.14,  35.§) 2.punkts un ( Nr.14, 36. §) 2.punkts (turpmāk – MK sēdes protokollēmums) dotajiem uzdevumiem, kā arī pēc Satiksmes ministrijas iniciatīvas, ar mērķi precizēt tiesību normas pasažieru komercpārvadājumu ar taksometru, vieglo automobili un autoostu regulējumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar MK sēdes protokollēmumu Satiksmes ministrijai uzdots iesniegt izskatīšanai Ministru kabinetā (turpmāk – MK) grozījumus Autopārvadājumu likumā:   1. precizēt normas, kas nosaka pilnvarojumu MK izdot noteikumus, un tieši paredzot, ka MK nosaka arī prasības licences kartītes saņemšanai, regulējumu speciālās atļaujas (licences) un licences kartītes izsniegšanai, apturēšanai uz laiku un anulēšanai, kā arī Valsts ieņēmumu dienestam (turpmāk - VID) sniedzamās informācijas kārtību; 2. precizēt normas, kas nosaka pilnvarojumu MK izdot noteikumus, un tieši paredzot, ka MK nosaka arī prasības licences kartītes saņemšanai, regulējumu plānošanas reģiona un republikas pilsētas speciālās atļaujas (licences) un licences kartītes izsniegšanai, apturēšanai uz laiku un anulēšanai, prasības taksometra aprīkojumam, kā arī VID sniedzamās informācijas kārtību;   Satiksmes ministrija ir izstrādājusi likumprojektu pasažieru komercpārvadājumu ar taksometru un vieglo automobili regulējumam Autopārvadājumu likumā (turpmāk – Likums), lai precizētu normas, kas nosaka Autopārvadājumu likuma normas, kas nosaka pilnvarojumu MK izdot noteikumus, attiecīgi precizējot Likuma 35.panta trešu un sesto daļu, kā arī pants papildināts ar jaunām daļām.    Likumprojektā noteiktas prasības speciālās atļaujas (licences) un licences kartītes saņemšanai un nosacījumi, kādos gadījumos anulē speciālo atļauju (licenci) un licences kartītes.  Speciālo atļauju (licenci) izsniedz pārvadātājam, kas reģistrēts Komercreģistrā un kuram nav nodokļu parādu, kuru kopsumma pārsniedz likumā ”[Par nodokļiem un nodevām](https://likumi.lv/ta/id/33946-par-nodokliem-un-nodevam)” noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību. Nosacījums paredz ierobežot personu, kas jau iepriekš veikušas komercdarbību un nav izpildījušas saistības pret valsti, iespēju turpināt šādu praksi.  Likumprojekts nosaka, ka licences kartīti izsniedz pārvadātāja autotransporta līdzeklim, kas atbilst likumprojektā paredzētajam regulējumam Likuma 29.pantā - transportlīdzekļa tehniskajām prasībām, juridiskajai piederībai (pārvadātāja īpašums vai turējums) un aprīkojumam.  Aprīkojuma uzskaitījums noteikts likumprojektā, savukārt prasības taksometra aprīkojumam (izvietojums, izmērs, krāsa) pašlaik ir noteiktas **MK 06.03.2018. noteikumos Nr.148 “**Prasības plānošanas reģiona un republikas pilsētas speciālās atļaujas (licences) saņemšanai un kārtība, kādā veicami pasažieru komercpārvadājumi ar taksometru” **(turpmāk – MK noteikumi Nr.148)** un tiks precizētas atbilstoši likumprojektā noteiktajam pilnvarojumam.  Atbilstoši likumprojektā paredzētai definīcijai, izsniedzot licences kartīti, institūcija apliecina, ka pārvadātājs ar konkrēto autotransporta līdzekli var veikt dokumentā vai ierakstā norādītā veida komercpārvadājumus, attiecīgi, tas atbilst visām ar šo komercpārvadājumu saistītajām prasībām.  Prasības aprīkojumam regulē arī citi normatīvie akti - taksometra numura zīmju izsniegšanas kārtība noteikta 2010.gada 30.novembra noteikumos Nr.1080 “Transportlīdzekļu reģistrācijas noteikumi” (turpmāk – MK noteikumi Nr.1080), savukārt prasības taksometra skaitītājiem MK 2014.gada 11.februāra noteikumos Nr.95 “Noteikumi par nodokļu un citu maksājumu reģistrēšanas elektronisko ierīču un iekārtu tehniskajām prasībām” un MK 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība” (turpmāk - MK noteikumi Nr.96).  Līdzīgi nosacījumi ietverti arī likumprojektā attiecībā uz prasībām licences kartītes saņemšanai pasažieru komercpārvadājumiem ar vieglo automobili.  Likumprojektā noteikti gadījumi, kādos plānošanas reģions, republikas pilsētas pašvaldība un Autotransporta direkcija var pieņemt motivētu lēmumu par speciālās atļaujas (licences) anulēšanu. Ar motivētu lēmumu saprotams, ka minētā institūcija **izvērtē vai konkrētā gadījumā ir lietderīgi pārvadātājam anulēt speciālo atļauju (licenci), kopsakarā ar sekām, kas radušās vai varētu rasties, ja netiek ievērots minētais regulējums. Norādāms, ka šāds tiesiskais regulējums pastāv jau šobrīd MK noteikumi Nr.148) un MK2018.gada 6.marta noteikumos Nr.147** “Kārtība, kādā veicami pasažieru komercpārvadājumi ar vieglo automobili” (turpmāk – MK noteikumi Nr.147).  Likumprojekts paredz noteikt, ka pārvadātājam var anulēt speciālo atļauju (licenci), ja pārvadātājs būtiski pārkāpj pārvadājumu saistības, kārtību, kādā veicami pasažieru komercpārvadājumi ar taksometru vai vieglo automobili, vai rada draudus pasažieru drošībai  Likums nosaka, ka pārvadātājs uzņemas pārvadājumu saistību un ir atbildīgs par šo saistību izpildi. Par pārvadājumu saistību nepildīšanu, piemēram, var uzskatīt atteikumu sniegt taksometra pakalpojumu nelielam attālumam. Prasības pārvadātājam, autovadītājam un tā transportlīdzeklim, komercpārvadājumu veikšanas dokumentiem un kārtība, kādā veicami pasažieru komercpārvadājumi, ir paredzētas MK noteikumos Nr.148 un MK noteikumos Nr.147.  Kā viena no būtiskām prasībām ir autovadītāja kvalifikācija. Taksometru vadītājam un autovadītājam, kas veic pasažieru komercpārvadājumus ar vieglo automobili, atbilstoši MK 06.03.2018. noteikumu Nr.149 “Vadītāju reģistrācijasnoteikumi pasažieru komercpārvadājumiem ar taksometru un vieglo automobili” jāatbilst šādām prasībām:  autovadītāja stāžs ne mazāk kā 3 gadi, atbilstošas valsts valodas zināšanas, kā arī nozīmīgs kritērijs – pārkāpumu uzskaites punkti par pārkāpumiem ceļu satiksmē ir mazāk kā 8. Vienlaikus, pārsniedzot pārkāpumu uzskaites punktu skaitu, autovadītājs no taksometru vadītāju reģistra tiek izslēgts un nav tiesīgs sniegt taksometru pakalpojumus. Autovadītāja kvalifikācijas prasības tika noteiktas ar mērķi uzlabot taksometru pakalpojumu kvalitāti un nepieļaut pakalpojumus sniegt autovadītājiem, kas pārkāpj ceļu satiksmes noteikumus, pakļaujot riskam pasažieru drošību.  Kā būtisku var uzskatīt kārtības, kādā sniedz taksometra pakalpojumus neievērošanu, proti, uzsākot pasažieru komercpārvadājumu autovadītājam ir pienākums ieslēgt taksometra skaitītāju un brauciena beigās izsniegt pasažierim darījumu apliecinošu dokumentu - čeku. Pašlaik minētais regulējums noteikts MK noteikumos Nr.148. Ja pakalpojums tiek sniegts neieslēdzot skaitītāju, netiek reģistrēts brauciens un attiecīgi, netiek veikts nodokļu aprēķins no ieņēmumiem. Sistemātiski piemērojot šādu praksi, tiek slēpti patiesie ieņēmumi nozarē, no kuriem būtu jāveic nodokļu maksājumi. Vienlaikus, ja pasažierim netiek izsniegts čeks, pasažierim nav dokumenta, kas apliecina pakalpojuma saņemšanu, un viņš nevar izmantot patērētāja tiesības nekvalitatīvu pakalpojumu gadījumā vērsties pret pārvadātāju.  Pasažieru komercpārvadājumu ar taksometriem un vieglajiem automobiļiem pakalpojums ir ļoti komplicēts. Tā veikšanai pārvadātājam ir jāievēro arī citi komercdarbību regulējoši likumi, piemēram, Darba likums, likums “Par valsts sociālo apdrošināšanu”, likums “Par nodokļiem un nodevām”, Pievienotās vērtības nodokļa likums, Ceļu satiksmes likums, likums “Par mērījumu vienotību”, likums “Par atbilstības novērtēšanu” un ar tiem saistītie normatīvie akti. Šo normatīvo aktu pārkāpumi ir būtiski un savstarpēji saistīti. Piemēram, ja pakalpojuma sniedzējs izmanto normatīvo aktu prasībām neatbilstošu taksometra skaitītāju (nav veikta tā pārbaude – verifikācija), tiek nepareizi aprēķināta braukšanas maksa. Tāpat tiek apdraudēta pasažieru drošība, ja pārvadājumos izmanto autotransporta līdzekli, kuram nav derīga tehniskā apskate kā taksometram, (apskatē konstatēti būtiski bojājumi un saņemts vērtējums “2”, kas neatļauj izmantot autotransporta līdzekli pasažieru komercpārvadājumos). Iespējami pārkāpumi darba laika uzskaitē, patiesā padarītā darba apjoma neuzrādīšana, kas vienlaikus ietekmē nodarbinātos taksometra vadītājus, viņu sociālās garantijas. Šādi pārkāpumi vērtējami kā negodīga komercdarbība, kurus konstatējot, varētu tikt ierosināta speciālās atļaujas (licences) anulēšanu. Tā kā minēto normatīvo aktu ievērošanas pārraudzība ir dažādu institūciju kompetencē, vērtējot pārkāpumus kopsakarā – tas var būt pamats speciālās atļaujas (licences) izsniedzējam ierosināt anulēt speciālo atļauju (licenci).  Tāpat iespējami gadījumi, kad Konkurences padome var konstatēt konkurenci kropļojošus apstākļus, piemēram, vienošanos starp pārvadātājiem par zemāku tarifu noteikšanu bez pietiekami objektīva ekonomiskā pamatojuma.  Gadījumā, kad pārvadātājs iesniedz iesniegumu speciālās atļaujas (licences) anulēšanai, lēmumu par speciālās atļaujas (licences) anulēšanu pieņem 30 dienu laikā pēc informācijas saņemšanas par pārvadātāja nodokļu saistību izpildi vai piemēroto administratīvo sodu par pasažieru komercpārvadājumu ar taksometru noteikumu pārkāpumiem izpildi.  Praksē atteikumi no speciālās atļaujas (licences) tiek ierosināti laikā, kad pārvadātājs jau ir izdarījis pārkāpumus, un, lai izvairītos no saistību izpildes, plāno izveidot un licencēt jaunu uzņēmumu, pārreģistrējot savus automobiļus uz jauno uzņēmumu. Ar minēto regulējumu tiek paredzēts novērst pārvadātāja saistību neizpildi un ierobežot iespēju izvairīties no piemēroto sodu nomaksas par pārkāpumiem nodokļu jomā, vai sodu nomaksas par pasažieru komercpārvadājumu noteikumu pārkāpumiem.  Papildus norādāms, ka laikā līdz speciālās atļaujas (licences) anulēšanai, šāds tiesiskais regulējums nerada pārvadātājam papildus administratīvo vai mantisko slogu.  Tāpat šāds ierobežojums noteikts arī gadījumos, kad pārvadātājs iesniedz iesniegumu licences kartītes anulēšanai konkrētam autotransporta līdzeklim, lēmumu par licences kartītes anulēšanu pieņem 30 dienu laikā pēc informācijas saņemšanas par pārvadātāja nodokļu saistību izpildi vai piemēroto administratīvo sodu par pasažieru komercpārvadājumu ar taksometru vai vieglo automobili noteikumu pārkāpumiem izpildi.  **Likumprojekts paredz noteikt, ka lēmumu par anulēšanu pieņem 30 dienu laikā pēc visas nepieciešamās informācijas saņemšanas, nevis pēc iesnieguma saņemšanas, kā tas ir noteikts Administratīvā procesa likumā. Šāds regulējums ir noteikts tādēļ, lai līdz lēmuma pieņemšanai par speciālās atļaujas (licences) anulēšanu, institūcijai būtu informācija par pieņemtajiem lēmumiem administratīvajā lietvedībā, kas varētu stāties spēkā pēc lēmuma par speciālās atļaujas (licences) anulēšanu.**  **Par prasībām taksometra aprīkojumam** ar likumprojektu paredzēts papildināt Likuma 29.pantu, nosakot autotransporta līdzekļa, kuru izmanto pasažieru komercpārvadājumos ar taksometru un vieglo automobili aprīkojumu.  Attiecībā uz taksometriem, aprīkojuma uzskaitījuma un vizuālās prasībās noteiktas MK noteikumos Nr.148. Taksometru var nolīgt uz ielas un tam ir jābūt labi pamanāmam un atpazīstamam no citiem transportlīdzekļiem. Tam jābūt aprīkotam ar taksometra pazīšanas zīmi, gaismas kontrolsignālu, informāciju par pārvadātāju un autovadītāju, taksometra skaitītāju.  *Taksometra skaitītāju* lietošana noteikta MK noteikumi Nr.96). Nodokļu maksātājs, kas veic saimniecisko darbību un tā nodokļu un citu maksājumu reģistrēšanai lieto kases aparātu, hibrīda kases aparātu, kases sistēmu, specializēto ierīci vai iekārtu (taksometra skaitītāju). Noteikumi nosaka procedūru, kādā taksometra skaitītājā tiek ievadīta informācija par braukšanas maksu (tarifiem), noteikta taksometra skaitītāja reģistrēšanas un lietošanas kārtība.  Atbilstoši likuma “Par nodokļiem un nodevām” 28.1 panta 4.1 daļai nodokļu maksātāji drīkst lietot elektroniskās ierīces un iekārtas, kuras atbilst nodokļu un citu maksājumu reģistrēšanas elektronisko ierīču un iekārtu tehniskajām prasībām un kurām ir veikta atbilstības pārbaude. Pilnvarojums izdot noteiktās prasības ir noteikts likuma “Par nodokļiem un nodevām” 28.1 panta ceturtajā daļā, kura paredz, ka MK nosaka tehniskās prasības elektroniskajām ierīcēm un iekārtām. Tehniskās prasības nodokļu un citu maksājumu reģistrēšanas elektroniskajām ierīcēm un iekārtām nosaka MK noteikumi Nr.95. Taksometra skaitītāju uzstāda apkalpojošais dienests, un tam reizi gadā ir jāveic pārbaude (verifikācija). Savukārt taksometra skaitītāja metroloģiskās prasības noteiktas Eiropas Parlamenta un Padomes 2004.gada 31.marta Direktīvas [2004/22/EK](http://eur-lex.europa.eu/eli/dir/2004/22/oj/?locale=LV) (turpmāk - Direktīva [2004/22/EK](http://eur-lex.europa.eu/eli/dir/2004/22/oj/?locale=LV)) par mērinstrumentiem. tika pārņemtas tiesību normas, kas pašlaik ietvertas MK noteikumos Nr.148 un tiks precizētas atbilstoši aktuālajām prasībām MK noteikumos Nr.95.    Lai pasažieris atpazītu taksometru kopējā ceļu satiksmē un varētu to nolīgt, taksometrs tiek aprīkots ar *pazīšanās zīmi*, kas ir īpaša izgaismota zīme, kas nostiprināta uz transportlīdzekļa jumta un *gaismas kontrolsignālu,* kas ir piestiprināts taksometra salonā aiz priekšējā stikla un ieslēdzas vai izslēdzas reizē ar pazīšanas zīmi.  No 2018.gada 1.jūnija pasažieru komercpārvadājumus ar taksometru un vieglo automobili var veikt autovadītāji, kas atbilstoši MK noteiktajai kārtībai reģistrēti Autotransporta direkcija taksometru vadītāju reģistrā un saņēmuši atbilstošu reģistrācijas apliecību. Lai pasažierim būtu pieejama *informācija par pārvadātāju,* tā tiek izvietota uz transportlīdzekļa virsbūves un papildus taksometra salonā uz priekšējā paneļa jābūt novietotai *vadītāja reģistrācijas apliecībai*. Par taksometra vadītāja reģistrācijas apliecības derīgumu pasažieris var pārliecināties Autotransporta direkcijas tīmekļvietnē. Savukārt atbilstoši likumprojektā paredzētajam pilnvarojumam MK noteikumos nosaka prasības aprīkojumam – krāsa, izmēru robežas un tā novietojums uz un tā izvietošanas kārtība.  ***Par reģistrācijas numuriem***  Autotransporta līdzekli, kuru izmanto pasažieru komercpārvadājumos ar taksometru reģistrē Transportlīdzekļu un to vadītāju valsts reģistrā, izsniedzot *taksometra numura zīmi* (dzeltens fons, burti, piemēram, TX, TQ, TE), atbilstoši MK noteikumi Nr.1080 13.5.apakšpunktam.  Attiecībā uz taksometra numuru, likumprojekts papildus paredz noteikt, *ka pārvadātājs taksometra numura zīmi var saņemt, kā arī mainīt uz vispārējās nozīmes reģistrācijas numura zīmēm, pamatojoties uz republikas pilsētas vai plānošanas reģiona izdarītas atzīmes Transportlīdzekļu un to vadītāju valsts reģistrā.*  Regulējums nepieciešams, jo šobrīd taksometra numura zīmju saņemšanai un apmaiņai uz vispārējās nozīmes numura zīmēm izbeidzot transportlīdzekļa izmantošanu pasažieru komercpārvadājumos ir atšķirīgas prasības.  Šobrīd MK noteikumu Nr.1080 62.punkts noteic, ka taksometru reģistrē pamatojoties uz normatīvajos aktos par pasažieru pārvadāšanu ar taksometriem noteiktās institūcijas izdarītu atzīmi Transportlīdzekļu un to vadītāju valsts reģistrā, taksometra numura zīmju saņemšanai konkrētam transportlīdzeklim. Atzīmi veic republikas pilsētas pašvaldība vai plānošanas reģions. Taču, gadījumos, kad tiek veikta pretēja darbība - taksometra numura zīmes nomaiņa uz vispārējās izmantošanas numura zīmēm, ierobežojums nav noteikts. Tādējādi transportlīdzekļa īpašnieks pēc savas iniciatīvas un bez institūcijas pieņemta lēmuma par licences kartītes anulēšanu var veikt taksometra numura zīmju maiņu uz vispārējās izmantošanas reģistrācijas numuriem, bez iepriekš veiktās komercdarbības vērtējuma. Piemēram, šādi var izvairīties no saistību izpildes attiecībā uz pašvaldības kontroles institūciju uzliktiem sodiem par pasažieru komercpārvadājumu noteikumu pārkāpumiem. Šobrīd ar MK noteikumu Nr.1080 37.punkts nosaka, ka pirms transportlīdzekļa reģistrācijas (piemēram, atsavināšanas gadījumā) transportlīdzekļa īpašniekam ir jāsamaksā normatīvajos aktos paredzētajos gadījumos un apmērā noteiktos nodokļus un naudas sodus, par pārkāpumiem ceļu satiksmē vai saskaņā ar institūciju konstatētajiem sodiem un uzliktajiem liegumiem, bet šis regulējums neietver pašvaldību kontroles institūciju uzliktos sodus.  Vienlaikus saskaņā ar MK noteikumu Nr.148 31.punktu, ja institūcija ir pieņēmusi lēmumu par licences kartītes darbības apturēšanu vai anulēšanu, tai ir pienākums veikt attiecīgu atzīmi Transportlīdzekļu un to vadītāju valsts reģistrā, savukārt VAS “Ceļu satiksmes drošības direkcija” (turpmāk – CSDD) transportlīdzeklim neveic valsts tehnisko apskati kā taksometram. Minētā atzīme aizliedz transportlīdzekli izmantot kā taksometru un uzdod autotransporta līdzekļa īpašniekam nomainīt taksometra numura zīmes pret vispārējās nozīmes numura zīmēm. Līdz ar to ir svarīgi noteikt, ka jebkurā gadījumā, ja autotransporta līdzekļa īpašnieks vēlas komercpārvadājumos minēto transportlīdzekli vairs neizmantot, nepieciešams institūcijas lēmums par licences kartītes anulēšanu.  Ar minēto regulējumu tiks nodrošināts, ka taksometra numura zīme var tikt mainīta tikai, ja institūcija ir anulējusi licences kartīti un veikusi attiecīgu atzīmi transportlīdzekļu un to vadītāju valsts reģistrā, tāpat kā izsniegšanas gadījumā, veidojot vienotu, savstarpēji saskaņotu procesu. Minētais regulējums tiks ietverts, veicot grozījumus MK noteikumos Nr.1080.  Vienlaikus uzskatāms, ka, ja autotransporta līdzeklis ir aprīkots ar kādu no taksometra aprīkojuma elementiem, vai vizuālām pazīmēm, bet nav noteiktā kārtībā saņēmis licences kartīti, tas piedāvā nelegālu komercpārvadājumu pakalpojumu. Pārkāpuma konstatēšanas gadījumā Latvijas Administratīvo pārkāpumu kodeksa (turpmāk – LAPK) 166.2 pants paredz administratīvo sodu par komercdarbību bez reģistrēšanas vai bez speciālās atļaujas (licences), izziņas vai atļaujas un komercdarbības veikšanu, pārkāpjot speciālajā atļaujā (licencē), izziņā vai atļaujā minētos nosacījumus.  **Attiecībā uz pasažieru komercpārvadājumiem ar vieglo automobili** likumprojekts paredz noteikt, ka vieglos automobiļus, kurus izmanto pasažieru komercpārvadājumos ar vieglo automobili, aprīko, norādot tīmekļvietnes vai mobilās lietotnes pakalpojuma sniedzēja nosaukumu, informāciju par pārvadātāju un autovadītāju..  Pašlaik MK noteikumi Nr.147 nosaka, ka šādus autotransporta līdzekļus aizliegts aprīkot ar vizuālām pazīmēm, kas ļautu tos atpazīt un nolīgt uz ielas, pārkāpjot nosacījumu par pieprasījumu tiešsaistes režīmā. Ņemot vērā nozares pārstāvju priekšlikums paredzēts mainīt regulējumu ar mērķi, ka minētā informācija uzlabos kontroles iespējas un pasažierim piedāvātā autotransporta līdzekļa atpazīšanu.  Likumprojekts paredz ar MK noteikumiem noteikt prasības aprīkojumam, tajā skaitā taksometra skaitītājam noteiktās metroloģiskās un tehniskās prasības, un vizuālajam aprīkojumam (piemēram, pazīšanās zīmes paraugs, attēla izmērs, krāsa, izvietojums uz transportlīdzekļa), arī informācijas par pārvadātāju, tarifu burtu un ciparu lielumu, krāsu un izvietojumu.  **Par precizējumu attiecībā par VID sniedzamās informācijas kārtību**.  Pašlaik regulējums sniegt informāciju VID noteikti  MK noteikumi Nr.147 un MK noteikumi Nr.148 kā pārvadātāja pienākums. Finanšu ministrija (VID) ir sniegusi informāciju, ka pārvadātāji, veicot pārvadājumus ar taksometriem un vieglajiem automobiļiem, izmanto citām personām piederošas tīmekļvietnes un mobilās lietotnes Taxify, *Not.Taxi, ClickTaxi* un citas, attiecīgi pārvadātāji nav datu īpašnieki vai turētāji, tādējādi nevar nodrošināt noteikumos paredzēto pienākumu izpildi.  Ņemot vērā likumprojektā paredzēto regulējumu tīmekļvietnes un mobilās lietotnes pakalpojumu sniedzējiem, likumprojektu paredzēts precizēt šo kārtību, nosakot, ka pienākumu sniegt VID informāciju ir tīmekļvietnes vai mobilās lietotnes pakalpojuma sniedzējam     1. saskaņā ar MK sēdes protokollēmuma uzdevumu likumprojekts paredz precizēt Autopārvadājumu likuma regulējumu atbilstoši Eiropas Savienības Tiesas spriedumam lietā Nr.C-434/15 "Asociación Profesional Elite Taxi/Uber Systems Spain SL.   Eiropas Savienības Tiesas 2017.gada 20.decembra spriedums lietā Nr. C-434/15 “Asociación Profesional Elite Taxi/Uber Systems Spain SL” nosaka, ka *Uber* sniegtais pakalpojums nav tikai starpniecības pakalpojums, ko veido neprofesionālu autovadītāju, kas izmanto savu transportlīdzekli, savienošana ar viedtālruņa lietotnes palīdzību ar personām, kuras vēlas pārvietoties pilsētā. Proti, šajā situācijā šā starpniecības pakalpojuma sniedzējs vienlaikus rada pilsētas transporta pakalpojumu piedāvājumu, ko tas padara pieejamu tostarp ar informātikas rīku palīdzību, un kura vispārējo darbību tas rīko to personu labā, kuras vēlas izmantot šo piedāvājumu, lai pārvietotos pilsētā. Šajā saistībā Tiesa norāda, ka *Uber* nodrošinātā lietotne ir obligāti nepieciešama gan autovadītājiem, gan personām, kas vēlas pārvietoties pilsētā. Tā tāpat uzsver, ka *Uber* ir noteicoša ietekme uz šo autovadītāju pakalpojumu sniegšanas kārtību. Tādēļ Tiesa uzskata, ka šis starpniecības pakalpojums ir jāuzskata par tādu, kas ir neatņemama sastāvdaļa vispārējā pakalpojumā, kura galvenais elements ir pārvadājuma pakalpojums, un tātad par pakalpojumu, kas ir kvalificējams nevis kā “informācijas sabiedrības pakalpojums”, bet gan kā “pakalpojums transporta jomā”.  Arī 2018.gada 10.aprīlī Eiropas Savienības tiesas spriedums  C-320/16 *Uber* France ir balstīts uz jau iepriekš pasludināto 2017.gada 20.decembra spriedumu lietā C-434/15 Asociation Profesional Elite Taxi/*Uber* Systems Spain SL un pēc būtības pauž līdzīgus apsvērumus, kādi minēti spriedumā lietā C-434/15. Proti, ka klientu sakaru sistēmas organizēšanas pakalpojums ar personām, kas par samaksu sniedz pasažieru pārvadājumu pakalpojumus ar transportlīdzekļiem līdz 10 vietām, ir "pakalpojums pārvadājumu jomā", nevis informācijas sabiedrības pakalpojums Direktīvas 98/34/EK 1.panta 2.punkta izpratnē”.  Šobrīd Latvijas valsts likumdošanā nav vienota regulējuma, kas nosaka tīmekļvietnes (vai mobilās lietotnes – tīmekļvietnes samazinātā forma izmantošanai viedierīcēs, vai arī “platformas”), juridisko statusu, uzraugošo iestādi, pienākumus un tiesības, kas apgrūtina šo elektroniskās vides pakalpojumu uzraudzību. Tīmekļvietnes vai mobilās lietotnes pakalpojuma sniedzēji piedāvā pasažieru komercpārvadājumu pakalpojumu, nosakot maksu par pakalpojumu, saņem samaksu no pasažiera, veicot tiešsaistes norēķina darījumus no privātpersonu vietnēs reģistrētiem maksāšanas līdzekļiem un saņem komisijas maksu no pārvadātāja. Papildus norādāms, ka tīmekļvietnes darbības uzraudzību Latvijas likumdošanas ietvaros ierobežo tās īpašnieka atrašanās vieta. Ja tīmekļvietnes vai mobilas lietotnes pakalpojuma sniedzējs nav Latvijā reģistrēts komersants, nevar piemērot LAPK paredzēto atbildību, jo ārvalsts uzņēmums nav LAPK un likuma “Par nodokļiem un nodevām” likuma subjekts. Nerezidentiem ir saistoša pievienotās vērtības nodokļa nomaksa par Latvijā veiktajiem darījumiem.  Satiksmes ministrijā ir saņemta informācija, ka pasažieri tīmekļvietnē pasūtījuši taksometra pakalpojumu, lietotnē norādot, ka apmaksa tiks veikta skaidrā naudā, taču pakalpojuma sniegšanai tiek piegādāts vieglais automobilis bez taksometra aprīkojuma. Šāds pakalpojums neatbilst MK noteikumu Nr.147 un MK noteikumu Nr.148 noteiktajām prasībām.  Vienlaikus arī Patērētāju tiesību aizsardzības centrs ir sniedzis Satiksmes ministrijai informāciju, ka tiek saņemtas pasažieru sūdzības, kurās norādīts par dinamisko (mainīgo) tarifu piemērošanu pasažieru komercpārvadājumos ar taksometru, kas atbilstoši normatīvo aktu prasībām nav paredzēts. Saskaņā ar MK noteikumu Nr.148 prasībām, braukšanas maksas aprēķins tiek veikts pēc taksometra skaitītāja, taču dinamiskās cenas pielietošana šajā gadījumā nav iespējama, jo skaitītājā tarifus ievada apkalpojošie dienesti. Tādējādi var secināt, ka izmantojot tīmekļvietnes un mobilās lietotnes pakalpojuma pasūtījuma saņemšanai, taksometra pakalpojumos netiek lietots taksometra skaitītājs. Attiecīgi darījums netiek uzskaitīts, jo maksu par braucienu administrē tīmekļvietne vai mobilā lietotne. Savukārt tīmekļvietnes un mobilās lietotnes pakalpojuma sniedzējs datus par veiktajiem darījumiem nesniedz, jo pienākums to darīt tām nav noteikts. Attiecīgi faktiskais finanšu apgrozījums pārvadājumos netiek uzrādīts.  Šāda situācija norāda, ka nepieciešams papildus noteikt nosacījumus par informāciju, kas jānorāda tīmekļvietnē vai mobilajā lietotnē pasažieru informēšanai, tostarp, būtiski jānošķir pasažierim piedāvātais pakalpojuma veids – pasažieru komercpārvadājumi taksometru vai ar vieglo automobili.  Likumprojekts definē tīmekļvietnes vai mobilās lietotnes pakalpojumu un šī pakalpojuma sniedzēju, kontekstā ar likuma “Par nodokļiem un nodevām” 15.panta astotajā daļā noteikto pakalpojuma sniedzēja apzīmējumu, proti: “*mobilās lietotnes pakalpojumu sniedzējam* un interneta vai tiešsaistes tirdzniecības vietas pakalpojumu sniedzējam, ar kura starpniecību nodokļu maksātāji piedāvā preces vai pakalpojumus, pēc VID pieprasījuma saņemšanas sniegt savā rīcībā esošo informāciju par nodokļu maksātājiem, kuri piedāvā preces vai pakalpojumus, izmantojot tā pakalpojumus, kā arī informāciju par nodokļu maksātāja piedāvātajām precēm vai pakalpojumiem.”  Paredzēts noteikt, ka tīmekļvietnes vai mobilās lietotnes pakalpojums ir tiešsaistes pakalpojums autopārvadājumam un šī pakalpojuma sniedzējs ir komersants, kas atbilstoši līgumam, kas noslēgts ar pārvadātāju tiešsaistes režīmā organizē autopārvadājumu un sniedz saistītus pakalpojumus.  Šādā pakalpojuma organizēšanā darbojas trīs puses – tīmekļvietnes vai mobilās lietotnes pakalpojuma sniedzējs, pārvadātājs un pasažieris. Pārvadājumu pakalpojumu tīmekļvietnē vai mobilajā lietotnē piedāvā tīmekļvietnes vai mobilās lietotnes pakalpojuma sniedzējs, ar kuru pasažieris identificē piedāvāto pakalpojumu. Lai saņemtu pakalpojumu, pasažieris reģistrējas tīmekļvietnē vai mobilajā lietotnē, pievienojot savu maksāšanas līdzekli un norēķins par pakalpojumu noris tiešsaistē. Attiecīgi tīmekļvietnes vai mobilās lietotnes pakalpojuma sniedzējs ir finansiāli atbildīgs par veikto aprēķinu un iekasēto maksu.  Savukārt pārvadājuma pakalpojumu, aizvedot pasažieri no sākumpunkta līdz galamērķim veic pārvadātājs, kas atbilstoši Likuma 35.panta prasībām ir saņēmis speciālo atļauju (licenci). Pārvadātājs uzņemas pārvadājumu saistību un pasažieris paļaujas, ka pakalpojums tiks izpildīts atbilstoši piedāvājumā norādītajiem nosacījumiem, to veiks profesionāls pārvadātājs, kas pilnībā atbild par pakalpojumu. Patērētāju tiesību aizsardzības likuma 17.panta pirmās daļas 5.punkts noteic, ka pakalpojuma sniedzējam skaidrā un labi saprotamā veidā jā sniedz patērētājam informāciju par maksāšanas, pakalpojuma izpildes noteikumiem un sūdzību izskatīšanas kārtību. Ņemot vērā to, no pakalpojuma piedāvājuma, apstiprinājuma un norēķina brīža pakalpojumu vienlaicīgi nodrošina gan tīmekļvietne vai mobilā lietotne, gan pārvadātājs, likumprojekts paredz papildināt likuma 40.pantu, nosakot, ka tīmekļvietnes vai mobilās lietotnes pakalpojuma sniedzējs ir solidāri atbildīgs ar pārvadātāju par pārvadājumu **komercpakalpojuma nodrošināšanu.**  Likumprojekts paredz papildināt Likumu ar 35.2 pantu, kas regulē tīmekļvietnes un mobilās lietotnes pakalpojumu, nosakot prasības tīmekļvietnes vai mobilās lietotnes pakalpojuma sniedzējam un tā programmai. Regulējums paredz tīmekļvietnes vai mobilās lietotnes pakalpojuma sniedzēja reģistrāciju, kuru veiks Autotransporta direkcija. Ja tiks konstatēts, ka tīmekļvietnes vai mobilās lietotnes pakalpojuma sniedzējs nav reģistrēts, vai tas pārkāps normatīvo aktu prasības, tiks apturēta tīmekļvietnes vai mobilās lietotnes darbība.  Papildus likumprojektā paredzēts noteikt, ka tīmekļvietnes vai mobilās lietotnes pakalpojuma sniedzējam ir jānodrošina atbilstoša programma, kurā var veikt pakalpojuma sniegšanai nepieciešamās darbības, tajā skaitā pārvadājumos ar vieglo automobili nodrošina norēķinu bezskaidrā naudā.  Tiek noteikts aizliegumu dzēst vai labot datus, un šo datu saglabāšanu par Latvijas teritorijā piedāvātajiem un pārvadātāju sniegtajiem pakalpojumiem jāglabā vismaz pieci gadi. Šāds termiņš tiek noteikts, lai atbilstoši likumam “Par nodokļiem un nodevām” un “Par Valsts ieņēmumu dienestu”, VID varētu realizēt tiesības pieprasīt plašāku informāciju. Līdz ar to, datu glabāšanas termiņš jānosaka atbilstoši likuma “Par nodokļiem un nodokļiem” 15.panta pirmās daļas 4.punktam, kas noteic, ka nodokļu aprēķinu pareizības pierādīšanai uzglabāt finansiālās un saimnieciskās darbības ieņēmumus un izdevumus apliecinošus attaisnojuma dokumentus un citus darbību apliecinošus dokumentus (tajā skaitā jebkādu elektronisku vai papīra dokumentu formā esošu informāciju, kas ietekmē nodokļu aprēķinu un nomaksu) līdz dienai, kad tie nepieciešami, lai izpildītu prasības par saimnieciskās un finansiālās darbības norises izsekojamību, bet ne mazāks kā piecus gadus. Izpildot šo pienākumu, nodokļu maksātājs ievēro citu personu tiesības uz privātās dzīves neaizskaramību un fizisko personu datu aizsardzību;  - likumprojekts paredz pienākumu tīmekļvietnes vai mobilās lietotnes pakalpojuma sniedzējam sniegt VID amatpersonām informāciju par Latvijas teritorijā tīmekļvietnē vai mobilajā lietotnē piedāvātajiem, pārvadātāja atteiktajiem un veiktajiem komercpārvadājumu pakalpojumiem, autovadītājiem un autotransporta līdzekļiem.  - tīmekļvietnes vai mobilās lietotnes pakalpojuma sniedzējam aizliegts atteikt pārvadājuma pasūtījumu. Atteikt pārvadājumu var autovadītājs, atbilstoši Likuma 42.pantā noteiktām tiesībām, t.i., ja pasažieris, piemēram, neievēro sabiedrisko kārtību, uzvedas agresīvi utt. Regulējums nepieciešams, jo šo pārvadājumu kontrole iespējama tikai veicot kontrolpirkumus un kontrolpasūtījumus. VID un Rīgas domes Satiksmes departamenta Kontroles dienests (turpmāk – Kontroles dienests) sniedza informāciju, ka saskaras ar tīmekļvietnes un mobilās lietotnes darbībām, kas neļauj no konkrētiem, iepriekš tīmekļvietnē vai mobilajā lietotnē reģistrētiem tālruņa numuriem atkārtoti veikt pasūtījumu. Kontroles dienestam ir nācies nomainīt 15 telefona numurus (SIM kartes), 7 dienesta mobilās ierīces, kurām tika nobloķēts IMEI kods (telefona unikālais identifikācijas numurs), tas finansiāli būtiski ietekmē resursus, kas nepieciešami kontroles pasākumu veikšanai. Veicot kontroles izsaukumu izmantojot mobilās lietotnes, konstatēts, ka lietotnēs pakalpojuma pieprasījuma brīdī norādītie tarifi neatbilst tarifiem, kas tiek piemērots klientam brauciena apmaksai pēc tā veikšanas. Izvērtējot informāciju par kontrolbraucienā piemērotajiem tarifiem, tika konstatēts, ka maksāšanas brīdī lietotnēs uzrādītie tarifi atšķīrās no sākotnējās informācijas. No 2018.gada septembra Kontroles dienests ir veicis 148 kontrolpirkumus no kuriem 32 gadījumos ir uzsāktas administratīvās lietvedības, 15 gadījumos transportlīdzekļu vadītāji nodarbojas ar pasažieru komercpārvadājumu ar vieglajiem automobiļiem bez Autotransporta direkcijas noteiktajā kārtībā izsniegtas speciālās atļaujas (licences) un licences kartītes, kas pieļauj lietotnēs veikt nelicencētu uzņēmējdarbību. Šajās darbībās ir saskatāms administratīvā pārkāpuma sastāvs, līdz ar to Kontroles dienesta pārbaudes materiālu kopijas tiek pārsūtītas pēc piekritības VID tālākai izskatīšanai un lēmuma pieņemšanai.  Ar Likumā papildus noteiktajiem regulējumiem tiek nodrošināta minēto pakalpojumu sniedzēju darbības uzraudzība pasažieru komercpārvadājumu jomā, vienlaikus nepieciešams noteikt administratīvo atbildību, ja tīmekļvietnes un mobilās lietotnes pakalpojuma sniedzējs pārkāpj augstāk minēto regulējumus.    **Saistībā ar regulējumu par speciālo atļauju (licenču) un licences kartīšu izsniegšanu precizēti un papildināti Likuma 1., 5.4., 6., 30. un 35. panti**.  Pasažieru komercpārvadājumi ar taksometru un vieglo automobili ir pakalpojums, kura sniegšanai valsts ir noteikusi prasību saņemt speciālo atļauju (licenci). Tiesību normai, kas paredz ierobežot personas tiesības veikt komercdarbību, kā arī personas tiesības izvēlēties nodarbošanos ir jābūt pieņemtai ar likumu, lai aizsargātu citu cilvēku tiesības un sabiedrības drošību. Autopārvadājumu likums reglamentē tiesiskās attiecības starp pārvadātāju, kas pasažieru un kravas pārvadājumus ar autotransporta līdzekļiem veic kā profesionālu darbību, un nosūtītāju, saņēmēju vai pasažieriem. Pārvadātājs šā likuma izpratnē ir komersants, zemnieku vai zvejnieku saimniecība, kas pēc pasūtījuma vai līguma ar nosūtītāju, pasažieri vai uz cita tiesiska pamata uzņemas pārvadājuma saistību, un likums nosaka pārvadātāja pienākumus un atbildību. Pārvadātājam pasažieru komercpārvadājumu veikšanai jāsaņem speciāla atļauja (licence), un lai to saņemtu, pārvadātājam jāatbilst noteiktām prasībām. Tas nozīmē, ka nav pieļaujama jebkuras personas darbība minētā pakalpojuma sniegšanā. Savukārt pasažierim ir jāpaļaujas, ka pakalpojumu sniedz pārvadātājs, kuram noteiktā kārtībā izsniegta speciālā atļauja (licence) un transportlīdzeklim – licences kartīte, kas vienlaikus nozīmē Likumā paredzēto pārvadājumu saistību un atbildības uzņemšanos. Ņemot vērā to, ka pasažieru komercpārvadājumu kvalitāte (autovadītāju kvalifikācija, transportlīdzekļa tehniskais stāvoklis) var apdraudēt pasažiera drošību, ir samērīgi izvirzīt noteiktas prasības, kas jāizpilda, lai saņemtu speciālo atļauju (licenci) un licences kartīti. Vienlaikus izsniedzamo speciālo atļauju (licenču) skaits netiek ierobežots teritoriāli vai skaitliski. Attiecīgi prasības šā likuma izpratnē nozīmē nosacījumus, lai persona varētu saņemt speciālo atļauju (licenci) un licences kartīti komercdarbības veikšanai, tajā skaitā ietverot prasības, kas noteiktas arī citos normatīvajos aktos un tieši saistītas (piemēram, transportlīdzekļa atbilstība Ceļu satiksmes likumā noteiktajām prasībām), kurus izpildot tiek atļauts veikt pasažieru komercpārvadājumus.  Regulējumu paredzēts noteikt, lai pārvadātājs un pasažieris skaidri izprastu no tā izrietošo tiesību un pienākumu saturu un paredzētu tā piemērošanas sekas. Ņemot vērā apzinātās problēmas nozarē, kas apkopotas Satiksmes ministrijas informatīvajā ziņojumā (MK sēdes 13.09.2016.prot. Nr.45, 31.§) “Informatīvais ziņojums “Pasažieru pārvadājumu ar taksometriem jomas tiesiskais regulējums un priekšlikumi tās pilnveidošanai””, VID informāciju par veiktajām pārbaudēm un konstatētajām problēmām, kā arī Patērētāju tiesību aizsardzības centra sniegto informāciju par saņemtajām pasažieru sūdzībām, par taksometra pakalpojumiem, likumprojekts paredz precizēt normatīvo regulējumu veidojot skaidru, nepārprotamu normu kopumu, lai nodrošinātu sabiedrībai nepieciešamu un kvalitatīvu pasažieru komercpārvadājumu pakalpojumu.  Pārvadātāja tiesības veikt komercpārvadājumus ar autotransportu apliecina speciāls atļauja (licence) un licences kartīte, kas izsniegta konkrētam transportlīdzeklim, ar kuru tiek veikti komercpārvadājumi.  Speciālās atļaujas (licences) un licences kartītes pasažieru komercpārvadājumiem ar autobusiem un vieglajiem automobiļiem, kā arī kravas pārvadājumiem izsniedz Autotransporta direkcija, pasažieru komercpārvadājumiem ar taksometriem – republikas pilsētas vai plānošanas reģioni.  Pašlaik speciālās atļaujas (licences) un licences kartītes tiek izsniegtas gan uz veidlapām, gan izdarot ierakstu sistēmā, tāpēc likumprojektā paredzēts precizēt regulējumu, papildinot likuma 6.pantu, 30.pantu un 35.pantu.  Attiecībā uz pārvadājumiem ar autobusiem, vieglajiem automobiļiem un kravu pārvadājumiem, lai samazinātu administratīvo slogu, administratīvos resursus, kā arī paaugstinātu Autotransporta direkcija sniegto pakalpojumu efektivitāti, ar izstrādātajiem grozījumiem ierosināts Autotransporta direkcija izsniegto speciālo atļauju (licenci) un licences kartīti izsniegt ar ierakstu ATD uzturētājā Autopārvadātāju informatīvajā datubāzē, tādējādi atsakoties no faktiskas speciālās atļaujas (licences) un licences kartītes izsniegšanas. Kontrolējošām institūcijām, veicot pasažieru regulāro komercpārvadājumu uzraudzību un kontroli, nepieciešamo informāciju par tā izsniegšanu un spēkā esamību būs iespējams pārbaudīt Autotransporta direkcija elektroniskajā datu bāzē. Līdzīga kārtība šobrīd jau ir iedibināta attiecībā uz autopārvadājumu veicēja Eiropas Kopienas atļauju kontroli – kontrolējošām institūcijām ir pieeja Autotransporta direkcijas elektroniskai datu bāzei, lai pārliecinātos par minēto dokumentu izsniegšanu konkrētam uzņēmumam. Pieredze rāda, ka šādai kārtībai nav negatīva ietekme uz kontrolējošo institūciju darbu un tā nepalielina kontrolējošo institūciju slogu, kā arī nepadara pasažieru regulāro komercpārvadājumu uzraudzības un kontroles procesu laikietilpīgāku, kas radītu negatīvu ietekmi, ko varētu izjust pasažieri un pārvadātāji. Informācija par Autotransporta direkcijas izsniegto speciālo atļauju (licenci) un licences kartīti pārvadātājam tiks nosūtīta uz iesniegumā norādīto pārvadātāja e-pasta adresi.  Savukārt attiecībā uz republikas pilsētu pašvaldībām un plānošanas reģioniem Likuma 35.pantā papildus tiek noteikts, ka speciālo atļauju (licenci) pasažieru pārvadājumiem ar taksometriem republikas pilsētu pašvaldība vai plānošanas reģioni izsniedz, publicējot informāciju savā tīmekļvietnē un vienlaikus nosūtot informāciju uz pārvadātāja iesniegumā norādīto elektroniskā pasta adresi, bet licences kartīti izsniedz ievadot datus par licences kartīti Transportlīdzekļu un to vadītāju valsts reģistrā. Šāda kārtība jau šobrīd ir noteikta MK noteikumos Nr.148.  Likumprojekts, paredz **precizēt licences kartītes definīciju Likuma 1.pantā un noteikt republikas pilsētas un plānošanas reģiona tiesības noteikt maksu par licences kartīšu izsniegšanu Likuma 35.pantā.**  Pašlaik licences kartītes definīcija nosaka, ka tā ir noteiktas formas dokuments, ko izsniedz pārvadātājam attiecībā uz katru autotransporta līdzekli, un kas apliecina, ka pārvadātājs kā autotransporta līdzekļa īpašnieks vai turētājs ir noteikumos paredzētajā kārtībā saņēmis speciālo atļauju (licenci) komercpārvadājumu veikšanai.  No pašreizējā regulējuma izriet, ka licences kartīte tiek izsniegta pārvadātājam attiecībā uz katru autotransporta līdzekli kā apliecinājums, ka pārvadātājs ir saņēmis speciālo atļauju (licenci) un, ka par licences kartītes izsniegšanu netiek pieņemts atsevišķs lēmums. Taču institūcija, kas izsniegusi speciālo atļauju (licenci), izsniedz licences kartīti pārvadātājam, pārbaudot transportlīdzekļa atbilstību normatīvajos aktos noteiktajām prasībām, kā arī var atteikt to izsniegt, konstatējot neatbilstību. Attiecīgi par licences kartītes izsniegšanu, atteikumu izsniegt vai anulēšanu tiek pieņemts administratīvais akts.  Piemēram, Autotransporta direkcija izsniedz licences kartīti pasažieru komercpārvadājumiem ar autobusiem un kravu pārvadājumiem, saskaņā MK 2012.gada 21.februāra noteikumiem Nr.121 “Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus” (turpmāk - MK noteikumi Nr.121). Atbilstoši MK noteikumu Nr.121 24.punktam, Autotransporta direkcija pārbauda transportlīdzekļa reģistrācijas datus valsts informācijas sistēmā "Transportlīdzekļu un to vadītāju valsts reģistrs", kā arī pārliecinās par transportlīdzekļa valsts tehniskās apskates datiem. Transportlīdzekļa tehniskajam stāvoklim jāatbilst vērtējumam "0" vai "1" (prasības valsts tehnisko apskati transportlīdzekļiem, ar kuriem tiek veikti pasažieru komercpārvadājumi, veikt reizi sešos mēnešos nosaka Ceļu satiksmes likuma 16.panta 5.3 daļa). Noteikumu V. nodaļā paredzēti gadījumi, kad Autotransporta direkcija aptur vai anulē licences kartīti.  Vienlaikus Autotransporta direkcija pārbauda, vai transportlīdzeklis (autobuss vai kravas autotransports) , kuram tiek izsniegta licences kartīte ir citas personas īpašumā un par to noslēgts nomas līgums saskaņā ar MK 2005.gada 17.maija noteikumiem Nr.339, “Kārtība, kādā atļauts veikt pasažieru un kravas komercpārvadājumus ar citu personu īpašumā esošiem autotransporta līdzekļiem” prasībām.  Par licences kartītes izsniegšanu saskaņā ar MK 2018.gada 18.decembra noteikumiem Nr.848 “Valsts sabiedrības ar ierobežotu atbildību "Autotransporta direkcija" maksas pakalpojumu cenrādis” saņem maksu.  Licences kartīšu skaits komercpārvadājumiem ar taksometriem starp pilsētām un reģioniem ir būtiski atšķirīgs un attiecīgi, atšķirīgi administratīvā procesa veikšanai nepieciešamie cilvēkresursi. Rīgas pilsētā izveidots Kontroles dienests, kas veic autopārvadājumu kontroli, tostarp arī kravas un pasažieru pārvadājumu ar autobusiem kontroli.  Iepriekš licencēšanas procesa un uzraudzības pasākumiem speciālās atļaujas (licences) un licences kartītes tika izsniedza pašvaldības, par pašvaldību saistošajiem noteikumiem bija noteikta maksa.  MK 2018.gada 6.marta noteikumi Nr.146 “Noteikumi par valsts nodevu par speciālās atļaujas (licences) izsniegšanu komercpārvadājumiem ar autotransportu” nosaka valsts nodevas apmēru par speciālās atļaujas (licences) izsniegšanu, kas ir vienreizējs maksājums par izsniegto speciālo atļauju (licenci), pēc pašreizējā regulējuma uz 4 gadiem.  Attiecībā par licences kartītēm, kas faktiski sastāda lielāko institūcijas ikdienas administratīvo darbu regulējums nav noteikts, bet institūcijas to veic kā maksas pakalpojumu.  Atbilstoši Reģionālās attīstība likuma 16.1 panta otrās daļas 5.punktam, lai īstenotu plānošanas reģiona kompetenci, Plānošanas reģiona attīstības padome var noteikt plānošanas reģiona sniegto maksas pakalpojumu veidus un samaksas apmēru, attiecīgi, lai īstenotu Likumā uzdoto funkciju, tiek noteikts par kāda uzdevuma aizpildi plānošanas reģions var noteikt maksu par licences kartīšu izsniegšanu. Savukārt Republikas pilsētas nosaka maksu par licences kartīšu izsniegšanu saskaņā ar likuma “Par pašvaldībām” 21.pantu.  Lai skaidri nodalītu valsts nodevas maksājumu par speciālo atļauju (licenci) un maksas pakalpojumu par licences kartīšu izsniegšanu, likumprojektā noteikts, ka pilsētu pašvaldības un plānošanas reģionu tiesības valsts uzdoto funkciju nodrošināšanai noteikt maksu par licences kartīšu izsniegšanu.  Šobrīd republikas pilsētas Rīga, Jūrmala, Jēkabpils, Jelgava ir noteikušas licences kartīšu maksu no 5 *euro* līdz 23,45 *euro* (bez PVN) mēnesī, savukārt Latgales plānošanas reģions nav noteicis maksu par licences kartīti, jo speciālās atļaujas (licences) izsniegtas tikai pieciem pārvadātājiem (ar pieciem taksometriem), kas administratīvi neprasa lielu darba apjomu. Latgales plānošanas reģions ir lēmis, ka šādam pārvadātāju skaitam noteikt maksu par licences kartīti nav lietderīgi. Līdz ar to likumprojekts paredz, ka institūcijas *var* noteikt maksu par licences kartīti izvēles formā, vērtējot šīs maksas noteikšanas mērķi un lietderību. Maksa var atšķirties, jo katrā institūcijā ir atšķirīgi administratīvie resursi un teritorija, kurā veicamas faktiskās kontroles, piemēram, Rīgas pilsētai ir izveidots Kontroles dienests, savukārt Rīgas plānošanas reģionam tāda nav.  **Par speciālās atļaujas (licences) termiņiem, Likuma 6., 30. un 35.pants.**  Šobrīd Autotransporta direkcija saskaņā ar Likuma 6.pantu izsniedz speciālās atļaujas (licences) un licences kartītes kravu pārvadājumiem, bet saskaņā ar Likuma 30.pantu – pasažieru komercpārvadājumiem ar autobusiem. Ar grozījumiem Likuma 6.pantā un 30.pantā, paredzēts termiņa ierobežojumu ietvert likumā, nosakot ka speciālo atļauju (licenci) pasažieru komercpārvadājumiem ar autobusiem un kravu pārvadājumiem izsniedz uz 10 gadiem.  Attiecībā par pasažieru pārvadājumiem ar autobusiem un kravu pārvadājumiem autopārvadātāja profesionālo darbību Eiropas Savienības dalībvalstī ir atļauts veikt, ja pārvadātājam ir izsniegta licence un licences kartītes komercpārvadājumu veikšanai ar autotransportu. Eiropas Parlaments un Padome 2009.gada 21.oktobrī pieņēma Regulu (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (turpmāk – Regula Nr. 1071/2009). Regulas Nr. 1071/2009 mērķis ir nodrošināt vienotāku un efektīvāku uz godīgiem konkurences noteikumiem veidotu autopārvadājumu iekšējo tirgu, kas balstīts uz obligātiem nosacījumiem attiecībā uz autopārvadātāja profesionālās darbības kritērijiem, dokumentu savstarpēju atzīšanu. Regula Nr. 1071/2009 paredz dalībvalstīs izveidot un savstarpēji sasaistīt vienotu valstu elektronisko reģistru par pārvadātājiem, pārvadājumu vadītājiem, veidojot datu bāzi. Elektroniskais reģistrs papildinās autotransporta nozares informatīvo datu bāzi un būs šīs datu bāzes sastāvdaļa. Regula Nr. 1071/2009 dalībvalstīm ir jāpiemēro no 2011.gada 4.decembra.  Regulas Nr. 1071/2009 2.panta 6.punktā minētā atļauja autopārvadātāja profesionālās darbības veikšanai (turpmāk – licence) atbilst Autopārvadājumu likuma 6.panta ceturtajā daļā minētajai speciālajai atļaujai (licencei) attiecībā uz autotransporta līdzekļiem kravas pārvadājumiem un 30.panta piektajā daļā minētajai speciālajai atļaujai (licencei) attiecībā uz autotransporta līdzekļiem pasažieru pārvadājumiem ar autobusiem.  Regula Nr. 1071/2009 nenosaka licences derīguma termiņu, taču likumprojekts paredz izsniegt licenci uz 10 gadu termiņu. Šādas terminētas licences nepieciešamība pamatojama ar autotransporta īpašo jomu, jo:  1) autopārvadājumi tiek veikti pa koplietošanas ceļiem ar kravas transportlīdzekļiem, kuru kopējā masa ir līdz pat 44 tonnām (ar speciālām atļaujām līdz pat 52 tonnām), un autobusiem, kas paredzēti vairāk nekā 50 pasažieriem, par kuru izmantošanu atbildīgs ir pārvadātājs, tāpēc terminēta licence nodrošina satiksmes drošību, kā arī sabiedrības intereses un drošību, jo izsniedzot licenci, kompetentā iestāde pārliecinās, vai pilnīgi visi pārvadātāji turpina atbilst licences saņemšanas nosacījumiem, tajā skaitā par tā rīcībā esošo autotransportlīdzekļu tehnisko stāvokli. Licences izdevējs ir atbildīgs par licences izmantošanu, par to, lai pārvadātājs atbilstu licences saņemšanas prasībām.  2) nevienā no Eiropas Savienības dalībvalstīm nav noteikta beztermiņa licence;  3) transportlīdzekļiem ir noteikts amortizācijas (nolietošanās un nomaiņas) laiks, kurš ir apmēram 10 gadi;  4) terminētas autotransporta jomā ir gan autovadītāju tiesības, medicīniskā veselības stāvokļa izziņa, autovadītāju periodiskās apmācības, transportlīdzekļu tehniskās apskates, kā arī ātrbojīgo un bīstamo kravu transportlīdzekļu iekārtu sertifikācija;  5) var mainīties prasības licences saņemšanai, kā arī nosacījumi piekļuvei uzņēmējdarbībai. Saskaņā ar Regulas Nr. 1071/2009 26.panta 1. un 2.punkta prasībām kompetentajai iestādei reizi divos gados ir jāsniedz ziņojums Eiropas Komisijai par izsniegto atļauju skaitu un veidu, kurš būs nepilnīgs un neprecīzs, ja licence būs neterminēta, jo licences saglabāsies arī tiem uzņēmumiem, kuri vairs ar autopārvadājumiem nenodarbojas. Tiks izkropļota statistiskā informācija par licencētajiem pārvadātājiem – to skaits kļūs aizvien lielāks un neatbildīs patiesajai situācijai.  Attiecībā uz licences kartītēm pasažieru komercpārvadājumiem ar vieglo automobili, tās izsniedz speciālās atļaujas (licences) darbības laikā uz pārvadātāja pieprasīto termiņu. MK noteikumos tiks noteiktas prasības, kā pārvadātājs iesniedz Autotransporta direkcija iesniegumu licences kartītes saņemšanai, kādas ziņas tiek norādītas un kādu informāciju Autotransporta direkcija pārbauda, piemēram, informāciju par transportlīdzekļa atbilstību Likumā noteiktajām prasībām - īpašuma vai turējuma esību, turējuma termiņu u.c.  Attiecībā uz pasažieru komercpārvadājumiem ar taksometru un vieglo automobili, Likuma 35.pantā paredzēts noteikt, ka speciālo atļauju (licenci) izsniedz uz četriem gadiem.  Pirms likuma “Grozījumi Autopārvadājumu likumā” (858/Lp12) spēkā stāšanos, taksometru pārvadājumu licencēšanas kārtību noteica pašvaldības, kas izdeva saistošos noteikumus. Pēc Satiksmes ministrijas apkopotās informācijas pašvaldības bija noteikušas ļoti atšķirīgus termiņus- viens līdz pieci gadi un atšķirīgas maksas par speciālo atļauju (licenču) izsniegšanu (1,42 *euro* līdz 85,91 *euro* par vienu darbības gadu). Termiņa ierobežojums uz četriem gadiem noteikts, vienojoties ar nozari un Latvijas Darba devēju konfederāciju starpinstitūciju sanāksmēs izstrādājot noteikumus par valsts nodevu speciālās atļaujas (licences) saņemšanai, nosakot valsts nodevas apmēru 50 *euro*. Aprēķins tika veikts, balstoties uz apkopoto informāciju par pašvaldību noteiktajām maksām un to vidējo maksu, kas kopsummā veidoja 15 *euro* gadā (iekļaujot PVN).  Valsts nodeva par pašvaldības izsniegtu speciālo atļauju (licenci) taksometru pārvadājumiem finanšu līdzekļi tiek ieskaitīti pašvaldības budžetā, par plānošanas reģiona izsniegtu speciālo atļauju (licenci) - plānošanas reģiona budžetā. Šobrīd, īpaši Rīgas pilsētas un plānošanas reģionā, kur ir augsts pieprasījums pēc taksometru pakalpojumiem, speciālās atļaujas (licences), administrē apmēram 300 pārvadātājus (juridiskas personas) un apmēram 2000 transportlīdzekļus.  MK noteikumi Nr.148 nosaka, ka pārvadātājam speciālās atļaujas (licences) saņemšanai, tajā skaitā atkārtotai saņemšanai jāiesniedz iesniegums, kam pievieno dokumentu, kas apliecina valsts nodevas samaksu speciālās atļaujas (licences) saņemšanai, un paziņojumu par pārvadājumu tarifiem. Ja institūcijas to nodrošina, minēto iesniegumu var iesniegt elektroniski. Ar iesniegumu pārvadātājs apliecina, ka vēlas turpināt uzņēmējdarbību, savukārt, ja termiņš ir beidzies un iesniegums par termiņa pagarinājumu netiek iesniegts, ieraksti informatīvajās vietnēs anulējas. Prasība uzņēmējam vienu reizi četros gados iesniegt iesniegumu speciālās atļaujas (licences) saņemšanai nav vērtējama ka nesamērīgs administratīvais slogs, bet būtiski samazina to valsts un pašvaldību institūcijām, kurām nav jāveic pārbaudes tiem uzņēmumiem, kuri nevēlas turpināt darbību.  Speciālās atļaujas (licences) termiņš administratīvā procesa ietvarā ļauj institūcijām uzraudzīt pārvadātāja komercdarbību ar noteiktu regularitāti - ik pa četriem gadiem. Tādā veidā tiktu nodrošināts, ka reizi četros gados tiek pārbaudīta pārvadātāja atbilstība noteikumu prasībām, izsniedzot speciālo atļauju (licenci) nākamajam termiņam.    Likumprojektā redakcionāli precizēta **pasažieru komercpārvadājumu ar taksometru definīcija Likuma 1.pantā, uzskaites ierīces vietā lietojot terminu “taksometra skaitītājs”,**atbilstoši šobrīd spēkā esošajiem regulējumiem, proti, ņemot vērā grozījumus MK noteikumos Nr.96.  Likumprojekts **papildina Likuma 4.pantu** ar **pilnvarojumu pašvaldības kontroles dienestam,** paredzot *pašvaldības kontroles institūcijām tiesības apturēt transportlīdzekli* autopārvadājumu kontroles veikšanai.  Šobrīd saskaņā ar Likuma 4.panta trešo daļu Autopārvadājumu kontroli atbilstoši savai kompetencei īsteno Iekšlietu ministrija, Finanšu ministrija, pašvaldības un šo ministriju un pašvaldību padotībā esošās institūcijas, pārvadātāji, kā arī citas normatīvajos aktos noteiktās personas un institūcijas.  Policijas tiesības apturēt transportlīdzekli noteiktas likumā “Par policiju”, vienlaikus Ceļu satiksmes noteikumos noteikts, ka vadītājam pienākums apturēt transportlīdzekli, ja policijas darbinieks devis norādījumu apstāties. Attiecībā uz autopārvadājumu kontroli, pašvaldību izveidotie kontroles dienesti pašlaik var veikt autopārvadājumu kontroli apturot transportlīdzekli tikai sadarbībā ar valsts policiju, tādējādi kontroles pasākumi reizēm ir neefektīvi. Lai pašvaldību kontroles dienesti varētu operatīvi veikt kontroles pasākumus, veicot grozījums Likumā un paredzot šīs tiesības, vienlaikus jāvērtē nepieciešamos grozījumus Ceļu satiksmes noteikumos, attiecībā uz personas pienākumu apturēt transportlīdzekli.  Likumprojekts paredz veikt izmaiņas arī likuma 5.4 pantā to papildinot ar devīto punktu, kurā tiek noteikts, *ka lēmuma apstrīdēšana vai pārsūdzēšana* neaptur administratīvā akta darbību vai izpildi, par pieņemtajiem lēmumiem saistībā ar licences kartīšu izsniegšanu.  Licences kartīte tiek izsniegta pārvadātāja transportlīdzeklim, izvērtējot tā atbilstību normatīvo aktu prasībām – derīgumu piedalīties ceļu satiksmē, aprīkojumu, īpašuma vai turējuma esamību, un tā var tikt anulēta, ja konstatēta neatbilstība šīm prasībām vai arī gadījumos, kad ar konkrēto autotransporta līdzekli, veicot pasažieru pārvadājumus izdarīts pārkāpums. Ņemto vērā šos apsvērumus, nav pieļaujama pakalpojuma sniegšana pasažierim lēmuma apstrīdēšanas vai pārsūdzības laikā, jo lēmums par licences kartītes anulēšanu ir pieņemts, lai novērstu riskus pasažiera drošībai.  Likumprojekts paredz **precizēt prasības autotransporta līdzeklim Likuma 29.pantā,**kas tiek izmantots pasažieru komercpārvadājumos ar taksometru un vieglo automobili.  ***Par autotransporta līdzekļa reģistrāciju īpašumā un vai turējumā.***  Prasība par autotransporta līdzekļiem, kurus izmanto pasažieru komercpārvadājumos ar taksometru un vieglo automobili reģistrāciju pārvadātāja īpašumā vai turējumā šobrīd ietverta MK noteikumu Nr.147 un MK noteikumu Nr.148 prasībās. Prasības ieviešanai taksometru pārvadājumos tika noteikts pārejas laiks līdz 2019. gada 1.janvārim pārvadātājiem, kuriem speciālās atļaujas (licences) bija piešķirtas līdz minēto noteikumu stāšanās spēkā brīdim 2018.gada 21.martam.  Pēc CSDD sniegtās informācijas uz 2018.gada 1.martu, no 2209 reģistrētiem taksometriem 959 taksometri bija reģistrēti fizisku personu turējumā, bet turējums uz fizisku personu reģistrēts jau pēc licences kartītes piešķiršanas  Pēc regulējuma spēkā stāšanās 2019.gada 1.janvārī reģistrēti 2359 taksometri, no kuriem 209 turējums reģistrēts fiziskai personai (kas pieļaujams Individuālajam komersantam).  Likumprojekts paredz prasību noteikt Likumā, lai novērstu darbības, kas saistītas ar saimnieciskās darbības reģistrēšanu un izvairīšanos no uzņēmuma autotransporta līdzekļa nodokļa nomaksas.. Ņemot vērā to, ka nomas līgums paredz nomas maksājumu par nomas priekšmetu, fiziskās personas – iznomātāja – saņemtā nomas maksa pēc būtības ir ienākums no īpašuma, fiziskai personai autotransporta līdzekļa nomas līguma noslēgšanas gadījumā likumā “Par iedzīvotāju ienākuma nodokli” ir paredzētas 2 iespējas:  - maksāt iedzīvotāju ienākuma nodokli no saimnieciskajā darbībā (kustamā īpašuma iznomāšana) gūtā ienākuma vispārējā kārtībā, piemērojot nodokļa likmi 23% apmērā, vai  - informēt VID, ka iedzīvotāju ienākuma nodoklis tiks maksāts kā par pasīvas saimnieciskās darbības ienākumu (kustamā īpašuma iznomāšanu) saskaņā ar likuma “Par iedzīvotāju ienākuma nodokli” 11.panta divpadsmito daļu, un piemērot nomas maksai nodokļa likmi 10% apmērā. Konstatēts, ka licences kartītes saņemšanai institūcijā tiek iesniegts nomas līgums, kas noslēgts ar īpašnieku, bet vēlāk kā autotransporta līdzeklim kā turētājs reģistrēta fiziska persona, tādējādi apzināti izvairoties no pārvadātāja atbildības un prasību, kas jāpilda iznomātājam, izpildes.  Līdz ar to, secināms, ka rakstveida līguma forma pasažieru komercpārvadājumos ar taksometriem un vieglajiem automobiļiem nenodrošina normatīvajos aktos noteiktās kārtības ievērošanu. Pašlaik nomas līgumam jābūt līdz autotransporta līdzeklī un jāuzrāda pēc pieprasījuma Kontroles gadījumā. Kontroles pasākumi ir laikietilpīgi un pārkāpums var tikt konstatēts tikai veicot konkrētā autotransporta līdzekļa pārbaudes uz ceļiem.  Nosakot obligātu autotransporta līdzekļa īpašuma vai turējuma reģistrāciju Transportlīdzekļu un to vadītāju reģistrā netiek ierobežotas personas tiesības izmantot pasažieru komercpārvadājumos citas personas īpašumā esošu autotransporta līdzekli, bet nosaka vienotas prasības un kārtību šo tiesību izmantošanā, kā arī nodrošina pieeju šai informācijai vienā vietnē. Vienlaikus ar regulējumu tiek samazināts nepieciešamo dokumentu skaits gan pārvadātājam (iepriekš prasības paredzēja, ka nomas līgumam jābūt autotransporta līdzeklī uzrādīšanai kontroles institūcijām), gan institūcijai, kas izsniedz licences kartītes, mazinot administratīvo slogu. Institūcijas var pārbaudīt autotransporta līdzekļa turējumu tiešsaistē, Transportlīdzekļu un to vadītāju reģistrā.  Līdz ar to likumprojekts paredz izslēgt 35.panta septīto daļu, kas MK nosaka kārtību kādā autopārvadājumos izmantojami citu personu īpašumā esoši autotransporta līdzekļiem attiecībā uz taksometriem.  ***Par ierobežojumu CO2 izmešiem.***  2014.gadā tika apstiprināts Klimata un enerģētikas politikas satvars laikposmam līdz 2030.gadam  (turpmāk - KEPS2030), ar ko Eiropas Savienībā tika noteikts satvars klimata pārmaiņu samazināšanas un enerģētikas nosacījumiem attiecībā uz siltumnīcefektu izraisošo gāzu ( turpmāk – SEG) emisiju samazināšanu un atjaunojamo energoresursu (turpmāk – AER) izmantošanu, energoefektivitātes un starpsavienojumu uzlabošanu.  Attiecībā uz SEG emisiju samazināšanu ir noteikts saistošs kopīgs SEG emisiju samazināšanas mērķis 2030.gadam – kopējā ES dalībvalstu SEG emisiju apjoma samazinājums vismaz par 40% salīdzinot ar 1990.gadu. KEPS2030 nosaka, ka kopējais ES ne-ETS darbību, kurā ietilpst arī transporta sektors, SEG emisiju samazinājuma mērķis ir 30% samazinājums no ne-ETS darbību 2005.gada SEG emisiju apjoma. 2016.gada jūlijā Eiropas Komisija nākusi klajā ar priekšlikumu SEG emisiju samazinājuma mērķrādītāju noteikšanai transportam, ēku sektoram, lauksaimniecībai, atkritumu nozarei, zemes izmantošanai un mežsaimniecībai   laika periodā no 2021.-2030.gadam. Saskaņā ar šo priekšlikumu Latvijai noteikts mērķis –6% emisiju samazinājums līdz 2030.gadam. Pēc Satiksmes ministrijas rīcībā esošās informācijas, īstenojot tikai tos pasākumus, kas jau ir īstenoti, šobrīd tiek īstenoti, vai to īstenošana ir ieplānota un finansējums šo pasākumu īstenošanai ir noteikts, Latvijas ne-ETS darbību SEG emisijas pieaugs par 17.7%. Līdz ar to secināms, ka mērķis netiks sasniegts ar līdz šim veiktajiem pasākumiem un nepieciešama tūlītēja rīcība, pretējā gadījumā Latvijai tiks piemērotas soda naudas lielos apmēros.  Latvijā ir vienas no lielākajām CO2 emisijām jauniem pirmo reizi reģistrētiem automobiļiem. Lai arī pēdējos gados ir novērojama pozitīva tendence vidējam CO2 samazinājumam Latvijas autoparkā, tomēr lai izpildītu turpmākos Latvijai dotos uzdevumus siltumnīcefektu izraisošo gāzu (arī CO2) samazināšanai, ir nepieciešama būtiska autoparka struktūras izmaiņa. Šādai izmaiņai būtu jārada apstākļi, kas padarītu neizdevīgu tādu autotransporta līdzekļu lietošanu, kuriem ir palielinātas CO2 emisijas. Ierobežojuma noteikšana komercpārvadājumos izmantojamo autotransporta līdzekļiem varētu rosināt izvērtēt autotransporta līdzekļa efektivitāti un stimulēt uzņēmējus izvēlēties videi draudzīgākus autotransporta līdzekļus ar mazāku CO2 izmešu daudzumu. Savukārt vecākiem autotransporta līdzekļiem, kas reģistrēti pirms 2008.gada, par kuriem CSDD nav informācijas par CO2, noteikt ierobežojumu autotransporta līdzekļa dzinējam.  Ievērojot minēto, lai mazinātu autotransporta līdzekļus, kuri sniedz sabiedriskas nozīmes pakalpojumus un pastāvīgi atrodas satiksmē un ietekmē vides kvalitāti, likumprojekts paredz noteikt, ka pasažieru komercpārvadājumos ar taksometru un vieglo automobili var izmanto autotransporta līdzekli, kuram, ja izlaiduma gads ir sākot no 2009.gada 1.janvāra, radītā oglekļa dioksīda (CO2) izmešu daudzuma gramos (g) uz vienu kilometru (km) nepārsniedz 150 g, bet  autotransporta līdzeklim, kuram izlaiduma gads ir līdz 2008.gada 31.decembrim, motora tilpums kubikcentimetros (cm3) nepārsniedz 2000 cm3, tādējādi veicinot videi kaitīgu transportlīdzekļu lietošanas ierobežošanu, pārejot uz videi draudzīgākiem transportlīdzekļiem.  Salīdzinājumam vidējas klases automobiļu emisiju apmēri:  1.Automobiļa VW Golf  Variant (2013.gads, 1,6 l, 71 kW, CO2119 g/km)  2.Automobiļa Audi A4 (2016.gads, 1,4 l, 110 kW, CO2123 g/km)  3.Automobiļa VOLVO V70 (2016.gads, 2,0 l, 133 kW, CO2117 g/km)  5.Automobiļa MERCEDES-BENZ C-class (2016.gads, 2,0 l, 135 kW, CO2123 g/km)  Pašlaik Likuma 35.panta trešajā daļā MK dots pilnvarojums noteikt taksometra radītā vides piesārņojuma ierobežojumus un siltumnīcefekta gāzu emisiju apjomu plānošanas reģionā. Šobrīd MK noteikumi Nr.148 18.2.apakšpunkts paredz, ka, lai saņemtu licences kartīti, saskaņā transportlīdzekļa un to vadītāju valsts reģistra datiem autotransporta līdzeklim, kuru izmantos pasažieru komercpārvadājumos ar taksometru plānošanas reģionos, kas pirmo reizi reģistrēts pēc 2008.gada 31.decembra radītā oglekļa dioksīda (CO2) izmešu maksimālais daudzums gramos (g) uz vienu kilometru (km) nepārsniedz 150 g, bet  autotransporta līdzeklim, kas pirmo reizi reģistrēts pirms 2008.gada 31.decembra motora tilpums kubikcentimetros (cm3) nepārsniedz 2000 cm3. Saskaņā ar MK pārejas noteikumu 87.punktu, minētā prasība iepriekš reģistrētajiem taksometriem piemērojama no 2020.gada 1.janvāra.  Pēc Transportlīdzekļu un to vadītāju valsts reģistra informācijas pašlaik reģistrā ir 2220 autotransporta līdzekļi, kas reģistrēti kā taksometri, no kuriem pēc 2019.gada 1.janvāra:   * no visiem reģistrētajiem taksometriem, kas vecāki par 2009 gadu 649 motoru tilpums ir līdz 2000 cm3 bet 154 motora tilpums virs 2000 cm3. (7%)   -no visiem reģistrētajiem taksometriem, kas jaunāki par 2008 gadu 997 ar CO2 zem 150, bet 154 – CO2 virs 150 (16%).  Attiecībā uz pasažieru komercpārvadājumiem ar vieglo automobili šāda prasība nav noteikta. Regulējums nepieciešams, lai nodrošinātu vienādas prasības pasažieru komercpārvadājumos ar taksometriem un vieglajiem automobiļiem iesaistītajiem autotransporta līdzekļiem un veicinātu pakalpojuma sniegšanā autotransporta līdzekļus, kas nodara mazāku kaitējumu videi izmantošanu.    Pasažieru komercpārvadājumiem ar vieglo automobili Autotransporta direkcija 2019.gada janvārī izsniegusi 256 speciālās atļaujas (licences) un 237 licences, bet 2019.gada 21.janvārī jau 321 speciālās atļaujas (licences) un 297 licences kartītes.  Salīdzinoši līdz jaunā pakalpojuma ieviešanai taksometru pakalpojumus Rīgas pilsētā sniedza 611 taksometru pārvadātāji ar apmēram 2000 taksometriem, savukārt 2018. gada 1. augustā Rīgas pilsētā izsniegtas tikai 339 speciālās atļaujas (licences) un 1960 licences kartītes. Tas norāda, ka iespējams, daļa taksometru pakalpojumu sniedzēji ir mainījuši pārvadājumu veidu uz pasažieru komercpārvadājumiem ar vieglajiem automobiļiem, kur sākotnējās izmaksas un prasības ir zemākas (nav nepieciešami finansiāli ieguldījumi speciālajam aprīkojumam, nav jāveic valsts sociālās apdrošināšanas obligātās iemaksas. Līdz ar to autotransporta līdzekļu skaits, kas tiek izmantots pasažieru komercpārvadājumos ar vieglo automobili palielinās, savukārt taksometru pakalpojumos, kur minētie ierobežojumi tiek vērtēti, samazinās.  **Likumprojekts paredz** **noteikt ierobežojumu sniegt taksometra pakalpojumus starptautiskas nozīmes transporta infrastruktūras objektu (autoosta, dzelzceļa stacija, lidosta, osta), publiskiem mērķiem paredzētajās teritorijās.**    Šobrīd transporta infrastruktūras objektos (dzelzceļa stacija, autoosta un pasažieru osta), taksometru pakalpojumus var sniegt jebkurš pārvadātājs, kuram normatīvajos aktos noteiktajā kārtībā ir izsniegta speciālā atļauja (licence) un netiek noteikti citi īpaši ierobežojumi.  Problēma taksometru pārvadājumos VSAS “Starptautiskā lidosta „Rīga”” (turpmāk – lidosta “Rīga”) teritorijā saasinājās ar brīdi, kad ar Administratīvās apgabaltiesas 2016.gada 30.maija spriedumu tika apmierināts pieteikums par pienākuma uzlikšanu lidosta „Rīga” nodrošināt publisku piekļuvi taksometru stāvvietai lidostā visiem pārvadātājiem, atceļot lidostas izsniegtās atļaujas. Tiesa atzina, ka lidostai nav tiesības izvirzīt tādas prasības, kas ierobežo brīvu piekļuvi taksometru stāvvietai jebkuram normatīvajiem aktiem atbilstošam taksometram. Saskaņā ar iepriekš lidosta „Rīga” noteiktajiem taksometru stāvvietas caurlaides un izsniegšanas un lietošanas noteikumiem, caurlaidi, kas dod tiesības izmantot taksometru stāvvietu, lai uzņemtu pasažierus, varēja saņemt juridiska persona vai normatīvajos aktos noteiktā kārtībā reģistrēta juridisko personu apvienība, kas ir izpildījusi visas noteikumos minētās prasības caurlaides saņemšanai, nenosakot  ierobežojumus personu lokam, kas var pretendēt uz caurlaides saņemšanu, līdz ar to iespēja izmatot autostāvvietā esošo taksometru stāvvietu, saņemot caurlaidi, tika sniegta visiem interesentiem  Pašlaik lidostā “Rīga” publiskiem mērķiem paredzētajā teritorijā taksometru pakalpojumus var sniegt jebkurš pārvadātājs, kuram normatīvajos aktos noteiktajā kārtībā ir izsniegta speciālā atļauja (licence) un netiek noteikti citi īpaši ierobežojumi, jo saskaņā ar Administratīvās apgabaltiesas 2016.gada 30.maija spriedumu tika apmierināts pieteikums par pienākuma uzlikšanu lidosta „Rīga” nodrošināt publisku piekļuvi taksometru stāvvietai lidostā. Tiesa atzina, ka lidostai nav tiesības izvirzīt tādas prasības, kas ierobežo brīvu piekļuvi taksometru stāvvietai jebkuram normatīvajiem aktiem atbilstošam taksometram. Taču vienlaikus no sprieduma izriet, ka taksometra pakalpojuma sniegšanas pieeja publiskai lietai no vienlīdzības principa jānodrošina visiem pārvadātājiem, kas to vēlas, un atteikums var būt tikai objektīvi pamatots  Ņemot vērā to, ka transporta infrastruktūras objektos, kuros tiek veikti starptautiski pasažieru pārvadājumi, taksometru pakalpojumus pārsvarā izmanto ārvalstu viesi, kuri nav informēti par Latvijā noteiktajiem normatīvajiem regulējumiem taksometru jomā, pakalpojumiem, plānoto maršrutu attālumiem un brauciena izmaksām, rodas situācijas, ka pasažierim tiek pieprasīta nesamērīgi augsta maksa par braucienu. Par minētajiem gadījumiem Satiksmes ministriju ir informējusi Ekonomikas ministrija, Starptautiskā lidosta “Rīga” un Rīgas plānošanas reģions. Laika posmā no 2017.gada 6.septembra līdz 2018.gada 29.jūnijam lidosta “Rīga” ir saņēmusi kopumā 27 pretenzijas par taksometru pakalpojumiem. Galvenie pretenziju iemesli – maksa par pakalpojumu, atteikumi vest salīdzinoši īsus maršrutus (Mārupe, TC “Spice” u.c.), nepietiekams taksometru skaits agri no rītiem un vēlu vakaros u.c.  Pasažieru komercpārvadājumi ar taksometru no lidostas ir alternatīva sabiedriskā transporta pakalpojumam, taču ņemot vērā esošo situāciju lidostā “Rīga”, kas radusies saistībā ar grozījumiem Autopārvadājumu likumā, atceļot regulējumu par maksimālās braukšanas maksas (tarifus) ierobežojumu, nepieciešams risinājums, kas nodrošinātu lidlauka publiski pieejamajā teritorijā pasažieru mobilitāti atbilstoši pieprasījumam – kvalitatīvu, ātru, ērtu un drošu, par samērīgu samaksu pakalpojumu piedāvājumu arī laikā, kad sabiedriskais transports nav pieejams.  Minētās problēmas tika apspriestas Satiksmes ministrijas rīkotajās starpinstitūciju sanāksmēs no 2018.gada 6.jūlija līdz 13.jūlijam, kurās piedalījās Autotransporta direkcija, lidostas “Rīga””, Latvijas Pasažieru pārvadātāju asociācijas, Patērētāju tiesību aizsardzības centra, Tieslietu ministrijas, Konkurences padomes, Valsts policijas, Finanšu ministrijas, Vides aizsardzības un reģionālās attīstības ministrijas, Iekšlietu ministrijas, Rīgas plānošanas reģiona, Ekonomikas ministrijas, Latvijas taksometru arodbiedrības pārstāvji. Sanāksmē kompetento institūciju pārstāvji identificēja vairākas aktuālas problēmas, kā piemēram, nesamērīgi augsta pakalpojuma maksa, netiek nodrošināta pakalpojuma organizācija (kārtība, informācija), pakalpojuma saņēmējiem nav izpratnes par piedāvājumu (brauciena tarifs, cena, pakalpojuma atteikšanas gadījumi), pakalpojumu nevar nodrošināt visiem pieprasītājiem (nepietiekams taksometru skaits, taksometri nav pieejami personu ar invaliditāti pārvadāšanai, taksometri nav aprīkoti ar bērnu autosēdeklīti), kā arī pastāv patērētāju tiesību pārkāpumu riski.  Sanāksmes dalībnieki norādīja, ka līdzīga situācija varētu rasties arī Rīgas starptautiskajā autoostā, Rīgas pasažieru ostā un pie Centrālās dzelzceļa stacijas. Apkopojot un izvērtējot visu kompetento institūciju priekšlikumus, tika konstatēts, ka, lai noteiktu pakalpojumu kvalitāti un pieejamību un nosacījumus pakalpojumu maksai ir nepieciešami grozījumi Likumā.  Lai risinātu apzinātās problēmas, likumprojektā noteikts, ka Ministru kabinets nosaka ierobežotu piekļuvi publiskiem mērķiem paredzētajās teritorijās tiem transporta infrastruktūras objektiem, kas atbilst šādiem kritērijiem:  1) veic starptautiskus pasažieru pārvadājumus;  2) darba laiks  pārsniedz vispārpieņemto darba laiku, kurā pasažieriem nav pieejami sabiedriskā transporta pakalpojumi;  3) publiski pieejamā teritorija ir atsevišķi no brauktuves norobežota teritorija,  kurā nepieciešams organizēt transporta plūsmu, taksometra pakalpojumu piedāvājuma nodrošināšanai atbilstoši pieprasījumam.  Ņemot vērā sanāksmēs apkopotās problēmas, secināts, ka šādos objektos pakalpojumiem jābūt nodrošinātiem visā objekta darbības laikā. Kaut arī ir pieejami sabiedriskā transporta pakalpojumi, tie nodrošina reisus līdz apm. plkst. 24:00. Sabiedriskā transporta maršruti pārsvarā ir veidoti vietējo iedzīvotāju vajadzībām, apkalpojot apkārtnes teritorijas, t.i. nav veidoti ar mērķi ātri, izvēloties taisnāko maršrutu nogādāt pasažieri pilsētas centrā. Attiecībā uz sabiedriskā transporta pakalpojumu palielināšanu, jānorāda, ka reisu skaita palielinājums, ja pārdotās biļetes reisā nesedz izdevumus šī reisa veikšanai ir jādotē no pasūtītāja budžeta (atkarībā kas ir pasūtītājs – pašvaldība vai valsts). Daļa pasažieru arī izvēlas taksometru, lai pa taisnāko ceļu, bez pārsēšanās un laika kavēšanas nokļūtu galamērķī. Taksometra pakalpojumi ir būtiski papildinošs pārvadājuma pakalpojums.  Tāpat jāņem vērā, ka publiskiem mērķiem paredzētās teritorijas norobežota laukuma ietilpība var uzņemt vienlaikus zināmu skaitu taksometru un lielas pasažieru plūsmas gadījumā, pakalpojuma sniegšanai jābūt organizētai, lai netiktu veidotas autotransporta līdzekļu rindas, kas radītu satiksmes traucējumus citiem autotransporta līdzekļiem piebraukšanai, piemēram, ostas vai lidostas terminālim. Tādējādi pakalpojumu sniegšanai jābūt labi organizētai, paredzot iespēju nodrošināt pasažierim arī īpašās vajadzības (taksometru aprīkotu ar autosēdeklīti vai lielākas ietilpības taksometru), kas varbūt ātri risināms jautājums pilsētas teritorijā ar plašu taksometru pakalpojumu sniedzēju skaitu, bet nav iespējams ierobežotā teritorijā, atsevišķiem pakalpojuma sniedzējiem.  Pasažierim saņemot pakalpojumu, jābūt informētam par paredzamo pakalpojuma maksu. Tādējādi likumprojekts paredz, ka pārvadātājs noteiks konkrētus tarifus braukšanas maksas aprēķinam no objekta, kas būs saistošs visiem tā rīcība esošajiem taksometriem. Vienlaikus paredzēts noteikt, ka pārvadātājam braucieniem ar taksometru no objekta jānodrošina norēķins ar fiksētā tirdzniecības vietā iegādātu,  VID reģistrētu  priekšapmaksu apliecinošu dokumentu, darījumu reģistrējot taksometra skaitītājā.  Paredzēts noteikt MK noteikumos Nr.148 (papildus tiek noteikts regulējums, grozot Likuma 39.pantu), ka pārvadātājs, iesniedzot pieteikumu pakalpojumu sniegšanai objektā paziņo par tarifiem, kas tiks piemēroti braucieniem no objekta, norādot tos cenrādī un izvietojot salonā, kas izslēgtu taksometra vadītājam pielietot citus tarifus pēc saviem ieskatiem.    Republikas pilsētas pašvaldība vai plānošanas reģions objektos, kas atrodas to administratīvajās teritorijā, atbilstoši likumā noteiktajiem kritērijiem izsniegs licences kartīti ar speciālu atzīmi pārvadātāja autotransporta līdzekļiem. Lai nepalielinātu administratīvo slogu, pārvadātājam, kas jau saņēmis speciālo atļauju (licenci) tiktu izsniegtas licences kartītes ar atzīmi (kodu), kas būtu derīgas vienlaikus gan publiskiem mērķiem paredzētajā ierobežotas piekļuves teritorijā, gan speciālās atļaujas (licences) darbības teritorijā. Licences kartīti izsniegtu termiņā, kas nepārsniedz izsniegtās speciālās atļaujas (licences) derīguma termiņu. Savukārt bez speciālās licences kartītes iebraukšana un pakalpojumu sniegšana minētajā teritorijā tiktu liegta un par šīs kārtības ievērošanu būtu atbildīgs objekta īpašnieks vai valdītājs. Savukārt, ja tiek pārkāptas likumā noteiktās prasības, licences kartīte var tikt anulēta.  Ministru kabineta noteikumos Nr.148 paredzēts noteikt prasības licences kartītes saņemšanai, kārtību kādā republikas pilsētas pašvaldība vai plānošanas reģions izsniedz, un gadījumos, kādos anulē licences kartītes.  **Par braukšanas maksu.**  Atbilstoši Autopārvadājumu likumā noteiktajam, ka pasažieru komercpārvadājumu ar taksometru un vieglo automobili pakalpojumu var piedāvāt arī tīmekļvietnē un mobilajā lietotnē, likumprojekts paredz precizēt Likuma 37. panta regulējumu, papildus nosakot regulējumu par vieglā automobiļa nolīgšanu, kā arī attiecīgi precizēt Likuma 39. pantu, nosakot vienotu regulējumu par braukšanas maksu pasažieru komercpārvadājumos ar taksometru un vieglo automobili.  Ar 2006. gada 22. augusta MK noteikumiem Nr.670 “Noteikumi par metroloģiskajām prasībām taksometra skaitītājiem” tika pārņemtas tiesību normas, kas izriet no Eiropas Parlamenta un Padomes 2004.gada 31.marta Direktīvas [2004/22/EK](http://eur-lex.europa.eu/eli/dir/2004/22/oj/?locale=LV) (turpmāk - Direktīva [2004/22/EK](http://eur-lex.europa.eu/eli/dir/2004/22/oj/?locale=LV)) par mērinstrumentiem. Minētās prasības pašlaik ietvertas MK noteikumos Nr.148. Saskaņā ar Direktīvā [2004/22/EK](http://eur-lex.europa.eu/eli/dir/2004/22/oj/?locale=LV) definētajiem terminiem, braukšanas maksa ir kopējā naudas summa par braucienu, kas ir pamatota ar noteiktu taksometra nolīgšanas maksu, kā arī brauciena garumu vai brauciena ilgumu vai ar taksometra nolīgšanas maksu, brauciena garumu un brauciena ilgumu kopā. Braukšanas maksa neietver papildmaksu par papildu pakalpojumiem.  Pašlaik Likuma 39.pantā noteikts, ka pārvadātāja noteikto maksu (tarifus) norāda uz autotransporta līdzekļa virsbūves.  Pamatojoties uz likuma "[Par mērījumu vienotību](https://likumi.lv/ta/id/42562-par-merijumu-vienotibu)" [6.panta](https://likumi.lv/ta/id/42562-par-merijumu-vienotibu#p6) otro daļu, MK noteikumu Nr.148 V. Nodaļa “Īpašas metroloģiskās prasības un atbilstības novērtēšanas procedūras taksometru” skaitītājiem nosaka, ka taksometra skaitītājs ir konstruēts tā, lai darbības režīmā "aizņemts" aprēķinātu un uzrādītu braukšanas maksu, kas pakāpeniski pieaug saskaņā ar šajos noteikumos noteiktajā kārtībā pārvadātāja paziņoto tarifu.  Šobrīd saskaņā ar MK noteikumiem Nr.148, pārvadātājs institūcijai paziņo par maksu (tarifiem), kas tiks piemēroti pasažieru pārvadāšanai. Attiecīgi, taksometra skaitītāju apkalpojošais dienests, saskaņā ar MK noteikumi Nr.96) 93.punktu, uzstādot autotransporta līdzeklī specializēto ierīci – taksometra skaitītāju – un veicot tās turpmāko apkalpošanu, apkalpojošā dienesta atbildīgā persona nodrošina, lai taksometra skaitītājā tiktu ieprogrammēti tarifi atbilstoši normatīvajiem aktiem par pasažieru komercpārvadājumiem ar taksometru. Taksometra skaitītājā ieprogrammētos tarifus apkalpojošā dienesta atbildīgā persona ieraksta taksometra skaitītāja tehniskajā pasē, ierakstu apliecinot ar parakstu un norādot datumu.  No vairāk kā 200 pārvadātājiem, kuru sniegtā informācija publicēta Rīgas domes Satiksmes departamenta tīmekļvietnē, samērā liela daļa paziņojuši par apmēram 10 dažādām maksas aprēķinos izmantojamām tarifu kombinācijām, kas atšķiras ar nelielu *euro* centu starpību. Ir noteikti arī ļoti augsti nolīgšanas tarifi un zemi tarifi par brauciena garumu - kā piemēram, nolīgšanas maksa 10 *euro*, maksa par 1 km 0,01 *euro*, maksa par laiku 0,01 *euro*. Pārvadātāji aprēķinos lieto vairākas tarifu kombinācijas, piemērojot to atbilstoši pakalpojumam – ar atlaidēm vai pielietojot palielinātu tarifu. Līdz ar to nav tehniski un vizuāli saprotami uz virsbūves norādīt visus tarifus, tāpēc nepieciešams regulējums, kas nosaka kāda informācija un kādā noformējumā ir izvietojama un autotransporta līdzekļa virsbūves.  Šobrīd MK noteikumu Nr. 148 prasības noteic, ka uz taksometra jāizvieto tarifu maksimālās vērtības, kas ir maksimālās vērtības no vairākiem braukšanas maksas aprēķinā izmantotajiem tarifiem, taču tās nesniedz informāciju par patieso maksu, kas tiek aprēķināta par braucienu.  Vienlaikus tīmekļvietnes un mobilās lietotnes pakalpojumu sniedz, piedāvājot vienu tarifu par brauciena ilgumu, garumu un nolīgšanu, piemēram Taxify – nolīgšanas tarifs 0,71 *euro*, tarifs par 1 km/0,35 *euro* un tarifs par 1 minūti - 0,13 *euro*/minūte visiem pārvadātājiem, kas reģistrējas lietotnē.  Ņemot vērā kontrolējošo institūciju sniegtos viedokļus, piedāvātie dažādie tarifi braukšanas maksas aprēķinos nav skaidri un to pielietošanas pamatojuma objektivitāte ir apšaubāma. Tā rezultātā rodas konfliktsituācijas ar pasažieriem, kā piemēram braucienos no lidostas tiek pielietoti augstākie tarifi, kā novērots, katru reizi citi.  MK 1999.gada 18.maija noteikumu Nr.178 “Kārtība kādā norādāmas preču un pakalpojumu cenas” 19.punktā noteikts, ka piedāvājot patērētājiem pakalpojumus, to sniedzējs norāda cenu, kurā ietverts pievienotās vērtības nodoklis un visi citi nodokļi. Savukārt 20.punkts noteic, ka pakalpojumu cenu norāda cenrādī vai citā vizuāli uztveramā veidā. Ja pakalpojuma cena nav zināma, norāda veidu, kādā cena tiek aprēķināta, kā arī cenrādim jābūt brīvi pieejamam. Ņemot vērā šajos noteikumos minētās prasības, likumprojekts paredz noteikt regulējumu attiecībā uz braukšanas maksu pārvadājumos ar taksometru un vieglo automobili’.  Likumprojekts paredz definēt *braukšanas maksu atbilstoši* Direktīvai [2004/22/EK](http://eur-lex.europa.eu/eli/dir/2004/22/oj/?locale=LV), pasažieru komercpārvadājumiem ar taksometru vai vieglo automobili veido taksometra nolīgšanas maksa, brauciena garums vai brauciena ilgums vai taksometra nolīgšanas maksa, brauciena garums un brauciena ilgums kopā. Nolīgšanas tarifs ir nemainīga braukšanas maksas aprēķina sastāvdaļa, maksa par brauciena garumu ir pārvadātāja noteiktais tarifs x nobrauktais attālums (km); maksa par brauciena ilgumu ir pārvadātāja noteiktais tarifs x laiks minūtēs.  Tādējādi atbilstoši Direktīvā [2004/22/EK](http://eur-lex.europa.eu/eli/dir/2004/22/oj/?locale=LV) noteiktajām metroloģiskajām prasībām, taksometra skaitītājs ir konstruēts tā, lai aprēķinātu nobraukumu un noteiktu braukšanas ilgumu, un darbības režīmā "aizņemts" – pakalpojuma sniegšanas laikā, aprēķinātu un uzrādītu braukšanas maksu, kas pakāpeniski pieaug saskaņā ar šajos noteikumos noteiktajā kārtībā pārvadātāja paziņoto tarifu.  Konsultācijās ar nozares pārstāvjiem tika konstatēts, ka pārvadātājiem uzņēmējdarbības organizēšanai ir būtiski noteikt vairākas vērtības nolīgšanas maksai un tarifiem, atkarībā no sniegtā pakalpojuma, piemēram, pārvadājumi saskaņā ar sadarbības līgumiem.  Likumprojektā paredzēts noteikt, ka pārvadātājs nosaka tarifus nolīgšanai, tarifu vienam kilometram un vienai minūtei (uzskatāms kā pamattarifs). Papildus likumprojekts noteic, ka pārvadātāja tarifiem var noteikt atlaides un palielinājumus norādot tās atsevišķi cenrādī ar jau iekļautām atlaidēm. Papildus noteikts, ka palielinājumi vai atlaides nevar pārsnieg 50% no paziņotā tarifa. Šāds ierobežojums ieviests, jo pēc VID sniegtās informācijas, konstatēti gadījumi, kad taksometru vadītāji, lai samazinātu uzskaitē faktiski iegūtos ienākumus, piemēro atlaides no jau noteiktajiem tarifiem (pat līdz 70% un vairāk). Līdz ar to paredzētais regulējums vienlaikus nosaka, ka papildus atlaides pielietojot manuālas darbības taksometra skaitītājā pēc brauciena vairs nav pieļaujamas.  Direktīva [2004/22/EK](http://eur-lex.europa.eu/eli/dir/2004/22/oj/?locale=LV) pieļauj taksometra skaitītājā lietot funkciju “papildmaksa”, kas neietilpst braukšanas maksā, bet piemērojama par citiem no pārvadājuma atšķirīgiem pakalpojumiem vai izmaksām, uzrādot to darījumu apliecinošajā dokumentā – čekā atsevišķi. Papildmaksu var piemērot, piemēram par nodevu, kas jāmaksā par autotransporta līdzekļa iebraukšanu Jūrmalas īpašā režīma zonā vai citās maksas teritorijās, taču par šādiem papildpakalpojumiem un to maksām jābūt norādei cenrādī.  Lai nodrošinātu pieeju informācijai par tarifiem kā pasažieriem, tā kontroles institūcijām, likumprojekts paredz noteikt, ka pārvadātājs par noteiktajiem tarifiem un cenrādi, ja tāds ir sastādīts, paziņo speciālās atļaujas (licences) izsniedzējam, saņemot speciālo atļauju (licenci) vai tās darbības laikā, ja tie tiek mainīti. Iesniedzot paziņojumu un cenrādi, institūcija, kas izsniedz speciālās atļaujas (licences) saskaņos un publicē pārvadātāja iesniegto cenrādi, ja netiks pārsniegts likumā noteiktas atlaižu vai paaugstinājumu 50% ierobežojums.  Institūcija publicē šo informāciju savā tīmekļvietnē. Vienlaikus likumprojekts paredz noteikt, ka uz autotransporta līdzekļa virsbūves tiek norādīta pārvadātāja noteiktie tarifi (t.i. pamattarifi), savukārt autotransporta līdzekļa salonā uz priekšējā paneļa tiek izvietots cenrādis, kurā norādīti tarifi ar atlaidēm vai palielinājumiem ar saprotamu atšifrējumu, kādam braucienam tas tiek piemērots (piemēram, braucienam no lidostas, dienas vai nakts tarifs, daudzbērnu ģimenei, personām ar invaliditāti utt.), papildmaksa, ja tāda tiek piemērota. Pārvadātājs un pasažieris, izmantojot cenrādi, vienojas par braukšanas maksas aprēķinā piemērotajiem tarifiem.  Papildus no regulējuma tiek izslēgta prasība norādīt uz autotransporta līdzekļa virsbūves maksu par bagāžu. Pamatojoties uz nozares pārstāvju sniegto informāciju, maksa par bagāžu netiek piemērota un attiecīgi to nav nepieciešams norādīt uz autotransporta līdzekļa virsbūves.  Likumprojektā paredzēts papildināt Likuma 40.pantu mainot tā nosaukumu “***Pārvadātāja, autovadītāja un tīmekļvietnes vai mobilās lietotnes pakalpojuma sniedzēja pienākumi un atbildība”,***paredzot noteikt pamatprasības pārvadājumu pakalpojuma izpildē atbilstoši sniegtā pārvadājumu pakalpojumam.  Pasažieru komercpārvadājumos ar taksometru noteikts aizliegums uzņemt taksometrā citus pasažierus, bez pasažiera, kas nolīdzis taksometru piekrišanas un aizliegumu uzaicināt un komplektēt pasažierus braucienam, norādot virzienu vai galapunktu. Ierobežojuma mērķis ir novērst situācijas, kad izmantojot taksometru tiek veikti sabiedriskajam transportam (kas tiek dotēti no valsts budžeta) dublējošus pārvadājumus, kā arī nodrošināt pasažiera tiesības uz privātu braucienu ar augstāku komfortu, par kuru tas nolīgstot apņemas samaksāt augstāku maksu. Šī prasība pašlaik noteikta MK noteikumos Nr.148.  Likumprojekts paredz pasažieru komercpārvadājumos ar taksometru vai vieglo automobili pieņemot izsaukumu pēc pasažiera, kuram ir kustību traucējumi, pieprasījuma, pārvadātājam vai tīmekļvietnes vai mobilās lietotnes pakalpojuma sniedzējam jānodrošina autotransporta līdzeklis, kas piemērots personu ar kustību traucējumiem pārvadāšanai un autovadītājs, kurš apmācīts sniegt pakalpojumu personai ar kustību traucējumiem. Regulējums ietverts, balstoties uz sadarbības organizācijas biedrības “Sustento” ierosinājumu par vienlīdzības principa ievērošanu taksometru pakalpojumu saņemšanā. Attiecīgi, ja pārvadājumu pakalpojums tiek pieteikts izmantojot sakaru līdzekļus, attiecīgi zvanu centra (dispečerdienesta) vai tīmekļvietnes vai mobilās lietotnes pakalpojuma sniedzējam (kas ir piesaistījis pakalpojuma sniegšanā pārvadātājus) ir jānodrošina pārvadātājs, kas var sniegt šādu pakalpojumu, vienojoties ar pasažieri par pakalpojuma izpildes laiku. Par iespēju pieteikt šādu pakalpojumu informācija jānorāda tīmekļvietnē vai mobilajā lietotnē.  Šajā gadījumā netiek uzdots pārvadātājam nodrošināt autotransporta līdzekli, kas aprīkots ar speciālām iekārtām (piemēram, rampu). Pieņemot pasūtījumu kā piemērots autotransporta līdzeklis var būt arī ar lielāku ietilpību, plašāku salonu vai bīdāmām durvīm, kas atvieglo personas ar kustību traucējumiem iekāpšanu un kura bagāžas nodalījumā ir iespējams ievietot ratiņkrēslu. Ņemot vērā to, ka pārvadājumos nolīgšana notiek mutvārdos, paredzams, ka par piemērota autotransporta līdzekļa piedāvājumu pakalpojuma sniedzējs un pasažieris iepriekš vienosies.  Pārvadājumos ar vieglo automobili paredzēts noteikt prasību tīmekļvietnē vai mobilajā lietotnē norādīt kā atsevišķu iespēju pieprasīt piemērotu autotransporta līdzekli.  Pasažieru patērētāju tiesību aizsardzības nodrošināšanai likumprojektā ietverts pienākums, norēķinoties ar pasažieri atbilstoši taksometra skaitītāja reģistrētajai braukšanas maksai vai kopējai maksai, ko veido braukšanas maksa un cenrādī noteiktā papildmaksa, ir pienākums izsniegt taksometra skaitītāja reģistrētu darījumu apliecinošu dokumentu - čeku. Čeks satur obligātos rekvizītus, tostarp informāciju par nolīgšanas maksu, tarifiem, ceļā pavadīto laiku un nobraukto attālumu, kā arī aprēķināto summu. Papildus čekā tiek norādīta informācija par pārvadātāju, taksometru un autovadītāju. Līdzīgi kā iegādājoties preces un citus pakalpojumus, čeks ir darījumu apliecinošs dokuments, kas pierāda saņemtā pakalpojuma izpildi un dokuments, ar kuru pasažieris var vērsties pie pakalpojuma sniedzēja, ja pakalpojums sniegts neapmierinoši, vai radušās šaubas par piestādīto braukšanas maksu. Vienlaikus, lai mazinātu skaidras naudas darījumus, pārvadātājam ir uzdots pienākums nodrošināt iespēju taksometros norēķināties ar bezskaidru naudu par skaitītāja aprēķināto braukšanas maksu.  Ierobežojumu pasažieru uzņemšanas kārtībā pasažieru komercpārvadājumiem ar vieglo automobili nepieciešams noteikt, lai nodrošinātu pakalpojuma nošķiršanu no taksometra pakalpojumiem, atbilstoši Likumā noteiktā pārvadājumu veida definīcijai un veikto pārvadājuma apjoms tiek reģistrēts tīmekļvietnē vai mobilajā lietotnē.  Likumprojektā papildus noteiktas pasažiera tiesības pārtraukt pakalpojuma līguma un atteikties maksāt par pasažieru komercpārvadājumu pakalpojumu, ja autovadītājs pārkāpj likumā noteiktās prasības, kas aizliedz veikt pasažieru komercpārvadājumus, ja taksometra skaitītājs nav ieslēgts. Savukārt pasažieru komercpārvadājumos ar vieglo automobili norēķins atbilstoši Likumam atļauts tikai bezskaidrā naudā, kas iespējams, ja pasažieris iepriekš reģistrējis savu maksāšanas līdzekli tīmekļvietnē vai mobilajā lietotnē. Līdz ar to, pasažieris var pārtraukt pasūtīja līgumu un atteikties maksāt par pakalpojumu, ja pārvadājuma pakalpojuma izpildes laikā tīmekļvietne vai mobilā lietotne nedarbojas tiešsaistes režīmā. Šāds regulējums var atturēt autovadītāju veikt nelikumīgas darbības, jo pastāv risks nesaņemt samaksu no pasažiera. Minēto normu mērķis ir preventīvi nodrošināt, ka pasažieru pārvadājumos ar taksometriem un vieglajiem automobiļiem tiek ievērota normatīvajos aktos noteiktā kārtība attiecībā uz braukšanas maksas noteikšanu, tādējādi nodrošinot patērētāju tiesību aizsardzību, kā arī ēnu ekonomikas mazināšanu, preventīvi nodrošinot, ka taksometru un vieglo automobiļu vadītāji tiek motivēti nepieļaut pasažieru pārvadājumu noteikumu pārkāpumus, nodrošinot augstāku pārvadājumu drošību un veicinot citu personu tiesību aizsardzību. Attiecīgā regulējuma mērķi nevar sasniegt ar citiem līdzekļiem, jo tas liegtu tādā pašā kvalitātē sasniegt minēto normu mērķi. Papildus tam, arī labums, ko iegūst sabiedrība ieviešot šādu regulējumu, ir nepārprotami lielāks, jo regulējums attiecas tikai uz tiem gadījumiem, kad taksometru vai vieglo automobiļu vadītāji neievēro normatīvos aktus, attiecīgi personas, kuras godprātīgi ievērot normatīvos aktus attiecībā uz braukšanas maksas noteikšanu nav pakļautas šiem noteikumiem. Papildus jānorāda, ka šādā veidā netiek skartas personu privāttiesiskās attiecības, jo jau šobrīd maksu pasažieru pārvadājumos ar taksometru var noteikt tikai saskaņā ar taksometra skaitītāju vai pasažieru pārvadājumos ar vieglo automobili, izmantojot tīmekļvietni vai mobilo lietotni. Ievērojot minēto, regulējums atzīstams par samērīgu.  Likumprojekts papildus paredz precizējumus *autoostu regulējumā,* ir veikti precizējumi saskaņā ar Tieslietu ministrijas sniegtajiem iebildumiem par Ministru kabineta noteikumu projektu “Autoostu noteikumi” VSS-989), saskaņojot tos ar Autopārvadājumu likuma redakciju. Likumprojekts paredz grozījumus Likuma 1.pantā, 5.4 pantā un 33.pantā.  Pamatojoties uz Autopārvadājumu likuma 33.panta piektās daļas pilnvarojumu, Satiksmes ministrija 2018.gada 27.septembrī ir izsludinājusi Valsts sekretāru sanāksmē noteikumu projektu “Autoostu noteikumi (VSS-989). Noteikumu projekta izstrādes procesā tika konstatēts, ka autoostu regulējumā nepieciešami papildinājumi un precizējumi, kas nosakāmi Likuma tvērumā. Līdz ar to likumprojektā paredzēts precizēt pilnvarojumu MK un definīcijas, attiecīgi ar šīm definīcijām saistītos likuma pantus.  Autoostas paredzēts reģistrēt, piešķirot tām noteikto kategoriju, atkarībā no administratīvās teritorijas, kuru tā apkalpo apkalpotā pasažieru skaita un reisu skaita. Katrā autoostu kategorijā obligāti nodrošināmos pakalpojumus. Atbilstoši kategorijai autoostā jānodrošina obligāti sniedzamo pakalpojumu klāsts. Autoostās obligāti sniedzamo pakalpojumu uzskaitījumā ietilpst –  1) pasažieru platformu izmantošana,  2) autobusu satiksmes organizēšana autoostu teritorijā (ar to saprotot, piemēram, operatīvās informācijas saņemšanu un sniegšanu par autobusu faktisko pienākšanas un atiešanas laiku un vietu autoostā, autobusu faktiskā pienākšanas un atiešanas laika uzskaiti, stāvēšanas autoostas teritorijā organizēšanu),  3) biļešu iegāde,  4) tualetes un vietas bērna aprūpei izmantošana,  5) ar sēdvietām aprīkotas apsildāmas uzgaidāmās telpas izmantošana,  6) bagāžas uzglabāšana,  7) kā arī informācijas sniegšanas pakalpojumi – par autobusu kustības sarakstiem, autobusu pienākšanas un atiešanas laikiem, platformām, biļešu cenām, pasažieru un bagāžas pārvadāšanas kārtību, autoostas papildus sniegtajiem pakalpojumiem un to cenām, kā arī par vietu skaitu un komforta līmeni autobusā (ar komforta līmeni saprotot attiecīgās uz autobusiem attiecināmās sabiedriskā transporta pakalpojumu pasūtījuma līgumā paredzētās kvalitātes prasības, piemēram, tualetes, kondicioniera, zemās grīdas, WiFi esamība/neesamība autobusā);  Kategorijas tiks piešķirtas autoostām, kuras apkalpo reģionālās nozīmes maršrutus, un kuru pakalpojumi ietilpst pasažieru pārvadātāju izmaksās sabiedriskā transporta pakalpojumu nodrošināšanai atbilstoši sabiedriskā transporta pakalpojumu līgumiem.  Likumprojektā papildus paredzēts aktualizēt un precizēt ar maršruta apkalpošanu saistītās definīcijas.  Termina “līniju būve” vietā turpmāk paredzēts lietot “*maršrutu apkalpes vietas*”. Precizējums nepieciešams, jo šobrīd vārds “līnija” pārsvarā tiek lietots apzīmējot sabiedriskā transporta “līniju”, “ielu sarkano līniju” vai “elektrolīniju”. Autopārvadājumu likumā līniju būves paskaidrojumā nozīmē arī dispečerpunktu, autovadītāju atpūtas telpas utt. Ņemot vērā to, ka Autopārvadājumu likuma 33.panta otrajā daļā noteikts, ka līniju būvju (izņemot autoostu) ierīkošanu, tostarp skaitā dispečerpunktu un atpūtas telpu, labiekārtošanu un uzturēšanu pilsētās veic attiecīgās pašvaldības, lauku apvidos, ceļu īpašnieki, bet dispečerpunktus vai autovadītāju atpūtas telpas parasti tiek nodrošinātas autoostās, likumprojekts paredz vienkāršot terminoloģiju, nosakot, ka maršrutus aprīko ar maršrutu apkalpes vietām, kas ir autoostas, pieturas un pasažieru apmaiņas vietas. Attiecīgi likumprojekts definīcijas sniedz skaidrojumu arī par pasažieru apmaiņas vietām un pieturām, nosakot to atšķirības.  Ar terminu *“pietura*” tiek noteikts, ka tā ir vieta pasažieru iekāpšanai vai izkāpšanai, kas aprīkota atbilstoši Ministru kabineta 2015.gada 2.jūnija noteikumu Nr.279 “Ceļu satiksmes noteikumi” 4.pielikumā atrodamo norādījuma zīmju Nr.541 “Autobusa un trolejbusa pietura” un Nr.542 “Tramvaja pietura”, savukārt Latvijas standarts LVS 190 grupas “Ceļu projektēšanas noteikumu” daļas LVS 190-8:2011 ”Autobusu pieturu projektēšanas noteikumi” nosaka pieturu tehniskās prasības.  Ar terminu *pasažieru apmaiņas vietas* tiek noteikts, ka tā ir no brauktuves nodalīta teritorija, no brauktuves nodalīta teritorija kurā atrodas platformas un kas paredzēta autotransporta kustības organizēšanai, autotransporta līdzekļu un pasažieru apmaiņai maršrutos.”  Papildus tiek noteikts, kas veic minēto maršrutu apkalpes vietu (autoostu un pieturu) ierīkošanu un uzturēšanu. Tiek precizēts, ka pieturu ierīkošanu, to labiekārtošanu un uzturēšanu veic ceļu īpašnieki, saskaņā ar likumā “Par autoceļiem” noteikto kompetenci.  Ņemot vērā 33.panta precizēto redakciju, likumprojekts paredz precizēt arī likuma 5.1 pantu, izslēdzot 12. punktu un precizējot 13. punkta redakciju.  Likumprojektā 5.1 pantā tiek papildināta Autotransporta direkcijas kompetence:  -ar 14. punktu, kas nosaka Autotransporta direkcijas kompetenci, organizēt eksāmenus un izsniegt pārvadājumu vadītāja profesionālās kompetences sertifikātus. Atbilstoši Eiropas Parlamenta un Padomes 2009.gada 21.oktobra Regulas (EK) Nr. [1071/2009](http://eur-lex.europa.eu/eli/reg/2009/1071/oj/?locale=LV), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu [96/26/EK](http://eur-lex.europa.eu/eli/dir/1996/26/oj/?locale=LV) (turpmāk – regula Nr. [1071/2009](http://eur-lex.europa.eu/eli/reg/2009/1071/oj/?locale=LV)) 8.panta 3.punktam līdz šim kompetence organizēt eksāmenus un izsniegt pārvadājumu vadītāja profesionālās kompetences sertifikātus bija Satiksmes ministrijas kompetencē. Ņemot vērā to, ka Autotransporta direkcija veic dažādu administratīvā aktu darbības - atļauju, speciālo atļauju (licenču) izsniegšanu, taksometru vadītāju reģistrāciju u.c., minētās funkcijas tiek nodotas Autotransporta direkcija;  - ar 15.punktu, kas noteic, ka Autotransporta direkcija izsniedz speciālās atļaujas (licences) un licences kartītes pasažieru komercpārvadājumiem ar vieglo automobili, autobusiem un kravu pārvadājumiem;  - ar 16.punktu, kas noteic, ka Autotransporta direkcija reģistrē tīmekļvietnes un mobilās lietotnes pakalpojumu sniedzējus. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, Autotransporta direkcija, CSDD. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Satiksmes ministrija, Autotransporta direkcija, CSDD, starptautisks nozīmes transporta infrastruktūras objektu īpašniekiem vai valdītājiem, autoostu īpašniekiem vai valdītājiem, pārvadātājiem, kas veic pasažieru komercpārvadājumus ar taksometriem un vieglajiem automobiļiem, komersanti, kas sniedz tīmekļvietnes un mobilās lietotnes pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Autotransporta direkcija tiek mainītas veicamās darbības:   * izsniedzot licences kartītes pasažieru komercpārvadājumiem ar vieglajiem automobiļiem papildus vērtēs autotransporta līdzekļu radītā vides piesārņojuma ierobežojumus un siltumnīcefekta gāzu emisiju apjomu; * tiks reģistrēti tīmekļvietnes un mobilās lietotnes pakalpojuma sniedzēji;   CSDD esošo funkciju ietvaros taksometra numuru maiņu pret vispārējās nozīmes reģistrācijas numuriem veiks tikai pie nosacījuma, ka Transportlīdzekļu un to vadītāju reģistrā institūcija ir veikusi atzīmi par licences kartītes anulēšanu  Republikas pilsētas un plānošanas reģioni papildus izsniegs licences kartītes ar speciālu atzīmi taksometra pakalpojumu sniegšanai Pasažieru komercpārvadājumi ar taksometru starptautiskas nozīmes transporta infrastruktūras objektu (autoosta, dzelzceļa stacija, lidosta, osta), publiskiem mērķiem paredzētajās teritorijās.  Autoostu īpašniekiem vai valdītājiem likumprojekta tiesiskais regulējums administratīvo slogu nemaina. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Satiksmes ministrija uz Likumprojekta dotā deleģējuma pamata izstrādās normatīvos aktus, tostarp,  -saskaņā 4.2 panta trešajā daļā doto pilnvarojumu,jāveic grozījumi Ministru kabineta 2011.gada 24.maija noteikumos Nr.411 “Autopārvadājumu kontroles organizēšanas un īstenošanas kārtība”, nosakot kārtību, kādā pašvaldību kontroles dienesta amatpersonas aptur autotransporta līdzekļus, kā arī grozījumus Ministru kabineta 2015.gada 2.jūnija noteikumos Nr.279 “Ceļu satiksmes noteikumi**”**, precizējot autovadītāja pienākumus apturēt transportlīdzekli pēc Kontroles dienesta amatpersonu norādes;  - saskaņā ar Likuma 29.panta devītajā daļā doto pilnvarojumu, jāveic grozījumi MK noteikumos Nr.148, precizējot prasības par autotransportlīdzekļu aprīkojumu, tostarp informācijas par tarifu norādīšanu uz autotransporta līdzekļa un tā salonā, kā arī grozījumus MK noteikumos Nr.147, nosakot prasības transportlīdzekļa aprīkojumam pasažieru komercpārvadājumos ar vieglo automobili;  - saskaņā ar grozījumiem Likuma 35.pantā un panta 1.7, , 3.3, 5.6., un 6.3 daļās doto pilnvarojumu, jāveic grozījumi MK noteikumos Nr.148 un MK noteikumos Nr.147, precizējot atsauces uz noteikumu izdošanas pamatu;  -saskaņā ar grozījumiem Likuma 35.pantā, kas paredz izslēgt septīto daļu, jāveic grozījumi Ministru kabineta 2005.gada 17.maija noteikumos Nr.339 “Kārtība, kādā atļauts veikt pasažieru un kravas komercpārvadājumus ar citu personu īpašumā esošiem autotransporta līdzekļiem”, svītrojot atsauci uz noteikumu izdošanas pamatu un svītrojot noteikumos terminu “taksometrs”;  - saskaņā ar Likuma 35.1 otrajā un septītajā daļā doto pilnvarojumu, jāveic grozījumi MK noteikumus Nr.148, nosakot prasības licences kartītes ar speciālu atzīmi saņemšanai un kārtību, kādā izsniedz, kā arī gadījumus un kārtību, kādā anulē licences kartītes un pasažieru komercpārvadājumu ar taksometru objekta publiskiem mērķiem paredzētajā teritorijā ar ierobežotu piekļuvi kontroles un informācijas apmaiņas kārtību;  - saskaņā ar Likuma 35.2 panta astotajā daļā doto pilnvarojumu, nepieciešams izdot noteikumus kuros noteikt:   * prasības un kārtību tīmekļvietnes vai mobilās lietotnes pakalpojuma sniedzēja reģistrācijai gadījumus, kādos aptur tīmekļvietnes un mobilās lietotnes darbību un anulē reģistrāciju, kā arī darbības apturēšanas un reģistrācijas anulēšanas kārtību; * tīmekļvietnē vai mobilajā lietotnē norādāmās informācijas apjomu; * tīmekļvietnes vai mobilās lietotnes pakalpojuma sniedzēja darbības uzraudzības kārtību; * informācijas apjomu un kārtību, kādā tīmekļvietnes vai mobilās lietotnes pakalpojuma sniedzējs sniedz informāciju VID.   - saskaņā ar Likuma 39.panta 5.3 daļā doto pilnvarojumu, jāveic grozījumi MK noteikumos Nr.148, nosakot paziņojumā par tarifiem un cenrādī norādāmo informāciju un prasības informācijas par tarifiem izvietošanai uz autotransporta līdzekļa un tā salonā.  Ar Likumā ietvertajiem regulējumiem tiks grozīti MK noteikumi Nr.147 un MK noteikumi Nr.148, izslēdzot Likumā ietvertās normas par autotransporta līdzekļa turējuma reģistrāciju, pārvadātāja pienākumu sniegt VID informāciju par tīmekļvietnē vai mobilajā lietotnē sniegtajiem pakalpojumiem, kā arī prasības par autotransporta līdzekļu CO2 emisijām taksometriem plānošanas reģionos.  Saskaņā ar citiem Likumā ietvertajiem grozījumiem, nepieciešams veikt grozījumus:   * Ministru kabineta 2012.gada 21.februāra noteikumos Nr.121 “Kārtība, kādā izsniedz, uz laiku aptur vai anulē speciālās atļaujas (licences) un licences kartītes komercpārvadājumu veikšanai ar autotransportu un izsniedz autopārvadājumu vadītāja profesionālās kompetences sertifikātus” attiecībā uz speciālo atļauju (licenču) un licences kartīšu izsniegšanu, nosakot to izsniegšanu elektroniskā formā; * autoostu regulējumā nepieciešams veikt grozījumus Autoostu regulējumā, atbilstoši pilnvarojumam; * ņemot vērā precizētās definīcijas, nepieciešams veikt grozījumus atbilstoši Likumprojektā ietvertajām definīcijām - Sabiedriskā transporta pakalpojumu likumā un Ministru kabineta 2012.gada 28.augustā noteikumos Nr. 599 “Sabiedriskā transporta pakalpojumu sniegšanas un izmantošanas kārtība”. * Ministru kabineta 2010.gada 30.novembra noteikumos Nr.1080 “Transportlīdzekļu reģistrācijas noteikumi” papildinot regulējumu par taksometra numura zīmju nomaiņu uz vispārējās nozīmes numura zīmēm.   Pamatojoties uz Ekonomikas ministrijas 2019.gada 20.februāra vēstulē Nr.3.3.-4/209/913 izteikto priekšlikumu, Satiksmes ministrija sadarbībā ar Finanšu ministriju, Labklājības ministriju un Ekonomikas ministriju izveidos darba grupu, kas izstrādās nākotnes taksometru regulējumu, tai skaitā digitālā nodokļa risinājumu pasažieru komercpārvadājumiem ar vieglo automobili. |
| 2. | Atbildīgā institūcija | Satiksmes ministrija, Autotransporta direkcija |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projektā ir iekļautas tiesību normas, kas izriet no Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  | | --- | --- | --- | --- | | 1. tabula Tiesību akta projekta atbilstība ES tiesību aktiem | | | | | Attiecīgā ES tiesību akta datums, numurs un nosaukums | Eiropas Parlamenta un Padomes 2009.gada 21.oktobra Regula (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK | | | |  | | | | | A | B | C | D | | Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.    Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.    Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.    Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.    Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos | | 10.panta 1.punkts;  8.panta  3.punkts;  11.panta 1.punkts;  13.pants | 5.1panta 14.punkts. | Prasības tiek ieviestas pilnībā | Projekts neparedz stingrākas prasības | | Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Projekts šo jomu neskar | | | | Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar | | | | Cita informācija | Nav. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu ir ievietota Satiksmes ministrijas tīmekļvietnē 2018.gada 9.augustā <http://www.sam.gov.lv/sm/content/?cat=553> |
| 2. | Sabiedrības līdzdalība projekta izstrādē | Atbilstoši MK 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tiks dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Sabiedrības līdzdalībā viedokli izteica asociācija STARTIN, Latvijas Juristu apvienība, Privāto autovadītāju profesionālā apvienība un Rīgas domes satiksmes departaments.  STARTIN, Latvijas Juristu apvienība un Privāto autovadītāju profesionālā apvienība ierosināja likumprojektā  1) noteikt iespēju pasažieru komercpārvadājumus veikt pašnodarbinātām personām, noradot, ka komersanta statuss rada vairākus birokrātiskus šķēršļus (nodevas reģistrācijai; vajadzīgs nekustamais īpašums juridiskajai adresei; sarežģītāka grāmatvedība utt.).   1. vienkāršot citas personas transportlīdzekļa izmantošanas nosacījumus; 2. ieviest taksometru pārvadājumos tikai bezskaidru norēķinu. 3. papildināt Autopārvadājumu likuma 39.pantu ar 5.2 daļu šādā redakcijā: "(52) Braukšanas maksu par pasažieru komercpārvadājumu ar taksometru aprēķina, izmantojot atbilstoši aprīkotu uzskaites ierīci. Uzskaites ierīce var būt arī mobilā lietotne, kura pārbaudīta MK noteiktajā kārtībā un atbilst MK noteiktajām prasībām. Papildus augstāk minētajiem, Asociācija STARTIN iesniedza sekojošus priekšlikumus: 4. Izslēgt likumprojekta 5.pantā ietverto likuma 35.panta trešās daļas 5.punktu, kas nosaka tīmekļvietnes vai mobilās lietotnes atbildību.   Kā pamatojums tiek minēts, ka Autopārvadājumu likumā ir noteikts, ka atbildību par pārvadājumu uzņemas pārvadātājs. Ja regulē atbildības jautājumus, tie regulējami likumā, turklāt attiecībā uz visām mobilām lietotnēm, ne tikai pasažieru pārvadājumu jomā. Tāpat tas ir pietiekami būtisks jautājums, lai atbilstoši Satversmei par to lemtu Saeima, nevis MK.  5) Izslēgt prasību par transportlīdzekļa radītā vides piesārņojuma ierobežojumus un siltumnīcefekta gāzu emisiju apjomu transportlīdzekļiem, kuru izmanto pasažieru komercpārvadājumos ar vieglo automobili.  Minētie priekšlikumi tika apspriesti starpinstitūciju sanāksmē 2018.gada 7.septembrī un netika atbalstīti. Satiksmes ministrija sniedza informāciju, ka jautājumā par pašnodarbinātas personas iekļaušanu Autopārvadājumu likuma tvērumā nav atbalstāma, jo šādu grozījumu priekšlikumu, izskatot likumu “Grozījumi Autopārvadājumu likuma” (858/lp12), nav atbalstījusi Saeimas Tautsaimniecības, agrārās vides un reģionālās politikas komisija.  Attiecībā par prasību vienkāršot citas personas transportlīdzekļa izmantošanas nosacījumus, priekšlikums nav atbalstāms. Transportlīdzekļa īpašuma vai turējuma reģistrācijas nosacījums ir būtisks ēnu ekonomikas novēršanas pasākums, jo vienotā valsts reģistrā tiek nodrošināta informācija par  licencētajiem transportlīdzekļiem kā nomas objektiem.  Vienlaikus nav pieļaujams izmantot pasažieru komercpārvadājumos gadījuma transportlīdzekli, kas var nebūt tehniskā kārtībā un negadījuma rezultātā tiesvedības procesā tiktu skartas transportlīdzekļa īpašnieka tiesības.  Priekšlikums par tikai bezskaidras naudas norēķinu taksometru pārvadājumos nav atbalstāms, jo taksometros tiek lietots taksometra skaitītājs. Ņemot vērā to, ka no 2018.gada pārvadātāji var lietot tikai VID vienotajā datu bāze reģistrētu taksometra skaitītāja modeli, kuram veikta atbilstības pārbaude, lielai daļai pārvadātāju bija jāveic taksometru skaitītāju nomaiņa, ieguldot ievērojamos finanšu līdzekļus. Vienlaikus nepieciešams pasažierim nodrošināt iespēju norēķināties arī ar skaidru naudu, kas ir viena no pasažieru komercpārvadājumu ar taksometru un vieglo automobili pazīmēm.  Priekšlikums par iespēju braukšanas maksu par pasažieru komercpārvadājumu ar taksometru aprēķina, izmantojot atbilstoši aprīkotu uzskaites ierīci, kas var būt arī mobilā lietotne, kura pārbaudīta MK noteiktajā kārtībā un atbilst MK noteiktajām prasībām nav atbalstāms, jo šobrīd nav normatīvā regulējuma, kas noteiktu kādām prasībām jāatbilst šādām uzskaites ierīci vai lietotnēm, attiecīgi arī nav arī pārbaudes kārtības.  Par tīmekļvietnes vai mobilās lietotnes atbildības atcelšanu priekšlikums nav atbalstāms, jo pārvadātāji nav datu īpašnieki vai turētāji. Pārvadātājs nevar uzņemties atbildību par trešās personas (tīmekļvietnes, mobilās lietotnes, zvana centra) darbībām. Pārvadātājam praktiski un juridiski nav iespējas ietekmēt trešo personu rīcību, kā arī nav iespējas patstāvīgi nodrošināt noteikumos noteiktās prasības.  Attiecībā par priekšlikumu izslēgt prasību par transportlīdzekļa radītā vides piesārņojuma ierobežojumus un siltumnīcefekta gāzu emisiju apjomu transportlīdzekļiem, kuru izmanto pasažieru komercpārvadājumos ar vieglo automobili, priekšlikums nav atbalstāms, jo Autopārvadājumu likuma tvērumā pasažieru komercpārvadājumi ir līdzvērtīgi, attiecīgi prasībām pakalpojuma izpildē jābūt vienādām. Ņemot vērā samazinātās prasības un izmaksas pakalpojuma sniegšanai pasažieru pārvadājumos ar vieglo automobili paredzama pārvadātāju pāreja no taksometriem uz šo pārvadājumu veidu, kas kopējo transportlīdzkeļu skaitu, kas nodara kaitējumu videi nemazinās.  Rīgas domes Satiksmes departamenta priekšlikumi par likumprojekta redakcionāliem labojumiem un priekšlikums regulējumu par ierobežojumiem, kas skar taksometru pakalpojumu sniegšanu starptautiskas nozīmes objektos organizēšanu deleģēt šo objektu īpašniekiem vai valdītājiem apspriests starpinstitūciju sanāksmē, kurā sniegti skaidrojumi un likumprojektā veikti attiecīgie precizējumi. |
| 4. | Cita informācija | Papildus 2018.gada 27.decembrī saņemti:   1. Taxify OU priekšlikumi “Par likumprojektu “Grozījumi Autopārvadājumu likumā””. Izvērtējot minētos iebildumus, tie nav ņemti vērā. Par likumprojektā ietvertajiem tīmekļvietnes vai mobilās lietotnes pienākumiem un atbildību, tarifiem, prasībām autotransporta līdzekļiem ir pārrunāti vairākās starpinstitūciju sanāksmēs un atsevišķās konsultācijās ar nozares pārstāvjiem. Papildus skaidrojumi par regulējumu ieviešanu sniegti tiesību akta projekta sākotnējās ietekmes novērtējuma (anotācijas) 1.sadaļas 2.punktā. 2. Latvijas Lielo pilsētu asociācijas un Rīgas domes Satiksmes departamenta komentārs par braukšanas maksas definējumu ņemts vērā un ietverts precizētajā likumprojektā, savukārt attiecībā par to, ka noteikt, ka tīmekļvietnes vai mobilās lietotnes pakalpojuma sniedzējam jābūt reģistrētam Latvijā, norādāms, ka šādu ierobežojumu nepieļauj Eiropas Savienības tiesību normas, t.i. Eiropas Savienībā reģistrētam uzņēmumam nevar uzlikt par pienākumu reģistrēt savu komercdarbību Latvijā.   2019.gada 14.februārī saņemti Rīgas domes Satiksmes departamenta priekšlikumi un 2018.gada 15.februārī saņemti Latvijas Lielo pilsētu asociācijas priekšlikumi noteikt aizliegumu tīmekļvietnes vai mobilo lietotņu pakalpojumu sniedzējiem aizliegt bloķēt tehniskos līdzekļus, ar kuriem tiek veikta pakalpojuma pasūtīšana tiks risināta ieviešot šo pakalpojumu sniedzēju licencēšanu. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, Autotransporta direkcija, CSDD, republikas pilsētu pašvaldības, plānošanas reģioni, pašvaldību kontroles dienesti, Finanšu ministrija (VID). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāra vietā –

valsts sekretāra vietniece Dž.Innusa

Ziemele-Adricka 67028036

Dana.Ziemele-Adricka@sam.gov.lv